text:
Jawura
Jawura atawa Garcinia dulcis Kurz nyaéta tutuwuhan anggota génus Garcinia anu sakulawarga jeung manggu jeung asem kandis. Kiwari kondisina geus beuki langka kapanggih[1]. Sanajan kitu, kiwari jawura dibudidayakeun di taman buah Mekarsari. Di Mekarsari jawura bisa ditingali dina aréal nursery, jeung kebon buah blok D[2]. Jawura dipercaya minangka tutuwuhan asli Indonésia anu ngan saukur jadi di Jawa jeung sabagian Kalimantan, sanajan ieu tutuwuhan téh tumuwuh ogé di Filipina jeung Thailand [1]. Ieu buah langka téh kiwari dibudidayakeun di taman buah Mekarsari. Di Mekarsari jawura bisa ditingali dina aréal nurery, jeung kebon buah blok D[2]
Daptar eusi
Ngaran sesebutan[édit | édit sumber]
Jawura boga rupa-rupa ngaran sesebutan saperti baros di Sunda. Di wewengkon Jawa disebut mundu, rata atawa klendeng. Dina basa Inggris disebut ogé mundu atawa meondoe. Di Filipina mah disebutna biniti atawa bagalot, ari di Thailand dipikawanoh minangna maphut. Dina basa Latén (ilmiah), jawura disebut Garnicia dulcis anu sarua jeung istilah Garnicia longiolia jeung Xanthochymus javanensis[1].
Déskripsi jeung Panyebaran[édit | édit sumber]
Jawura téh mangrupa tutuwuhan anu catangna pendék kalawan jangkungna maksimal 13-15 méter, anu bagian congo tangkal nyungcung ka luhur. Catangna miboga kulit warna coklat jeung boga samacem geutah warna bodas, anu bakal robah jadi coklat pias lamun geus garing. Tina tangkal jawura téh tumuwuh kalakay anu wangunna ampir siga pasagi anu regas jeung semu buluan.[1]
Wangun daun buleud semu lonyod nepi ka lonyod manjang, pangjangna 10-30 cm jeung rubakna 3,5-14 cm, héjo pias keur ngorana, bagian luhurna héjo kolot semu hérang, dina bagian handapna aya tulang daun anu nonjol teuas. Urat-urat daunna loba jeung paralél, panjang tangkai daun nepi kana 2 cm. Kembang jawura mucunghul di deukeut puhu daun, warnana konéng semu bodas jeung seungit.[1]
Buah jawura wangunna buleud anu bagian tungtung luhur jeung handapna rada nyungcung, diaméterna antara 5-8 cm. Lamun ngora kénéh warnana héjo ngora, tandana atah kénéh sarta bakal robah jadi konéng cerah (hérang) lamun geus asak. Buah jawura boga 1-5 siki anu ukuranna 2,5 cm, warnana coklat. Daging buahna warna konéng jeung ngandung cai anu loba. Rasana amis semu haseum[1].
Tangkal jawura tumuwuh di Indonésia jeung geus dipelak di nagara-nagara di Asia Tenggara saperti Thailand jeung Filipina. Habitatna nyaéta wewengkon dataran handap nepi ka dataran anu luhurna 500 meter dpl[1].
Kagunaan[édit | édit sumber]
Buah jawura bisa didahar langsung jeung diolah jadi selé, komo bisa ogé dipaké jadi campuran jamu tradisional. Sedengkeun kai jeung kulitna, baheula mah sok dipaké jadi campuran pikeun ngahasilkeun warna héjo alami[1]. Di jawa campuran kai jawura, kai laban, pandan, atal, toas, prusi jeung sendawa ngahasilkeun warna héjo kolot anu dipaké ku warna di sabudeureun Gresik. Ari ri di Madura mah warna héjona téh beunang tina campuran kai jawura, gula, toas, jeung jeruk. Lamun di Pacitan dihasilkeun tina campuran papagan jawura, papagan manggah, tegeran, perusi, jeung tanjung. Papagan jawura ogé sok dipaké keur ngawarnaan samak[3].
Hal anu kudu diperhatikeun dina waktu ngadahar buah jawura sacara langsung nyaéta geutahna[1].. Ieu buah anu loba ngandung vitamin c téh miboga geutah anu kuat, matak nyababkeun iritas kana biwir pikeun anu can biasa mah[1].. Ku sabab kitu, lamun rék ngadahar buah jawura leuwih hadé dipesék heula tuluy dikumbah, sangkan geutahna leungit[1].
Siki jeung daun jawura téh ngandung saponin, flavonoida, jeung tanin[4].Siki jawura bisa dipaké keur ubar raheut, ubar gondok jeung ubar sariawan. Pikeun ubar raheut, dipaké ± 8 gram siki jawura, tuluy dibeuleum nepi ka tutung, dibubukkeun, tuluy dipurulukkeun kana bagian anu raheut atawa moléték[4].
Jadi ngaran wewengkon[édit | édit sumber]
Ieu ngaran tutuwuhan téh jadi ngaran wewengkon di sababaraha tempat di tatar Sunda, di antarana di Bandung kidul aya wewengkon Cijawura jeung Baros di Cimahi[5]. Iwal ti di Bandung, ogé aya Kampung Mundu di Ciamis, Kecamatan Mundu di Cirebon, Desa Mundu di Indramayu, jeung réa deui tempat séjén anu maké ngaran ieu buah téh[5].
Rujukan[édit | édit sumber]
- ↑ a b c d e f g h i j k Mundu garcinia dulcis pohon buah langka (diaksés 14 Mé 2015)
- ↑ a b Mundu Buah Langka & Unik (diakses 14 Méi 2015)
- ↑ Detil data Garcinia dulcis (Roxb.) Kurz. (Diakses 14 Méi 2015)
- ↑ a b Garnica dulcis Kurz (diakses 14 Méi 2015)
- ↑ a b Nama tempat Bandung baheula (artikel T.Bachtiar di Harian Pikiran Rakyat (Diakses 14 Mei 2015)


c: text/html

text:
Transformasi Laplace
Transformasi Laplace nyaéta hiji téknik pikeun nyederhanakeun masalah dina hiji sistem anu ngandung asupan (input) sarta kaluaran (output), kalayan ngalakonan transformasi ti hiji domain ka domain séjénna.
Dina matematika wanda transformasi ieu mangrupa hiji konsép anu penting minangka bagian tina analisis fungsional, anu bisa mantuan dina ngalakonan analisa sistem invarian-waktu linier, kawas rangkéan éléktronik, osilator harmonik, pakakas optik sarta sistem-sistem mékanik. Ku cara nganyahokeun gambaran (déksripsi) matematika atawa fungsional basajan ti input atawa output hiji sistem, transformasi Laplace bisa mere déeskripsi funsional alternatif anu sakapeung bisa nyederhanakan prosés analisis.
Dina sistem fisik sabenerna transformasi Laplace mindeng dianggap minangka hiji transformasi ti domain-waktu (di mana input sarta output dipikaharti salku fungsi tina waktu) ka domain-frékuénsi (di mana input sarta kaluaran kasebut ditempo salaku fungsi tina frékuénsi sudut kompléks, atawa radian pér hijian waktu. Transformasi ieu henteu ngan nyadiakeun cara dasar séjén pikeun mikaharti gawéna hiji sistem, tapi ogé sacara drastis ngurangan karumit itungan matematika anu diperlukeun dina nganalisis hiji sistem.
Transformasi Laplace ngabogaan peran penting dina aplikasi-aplikasi dina widang fisika, optik, rékayasa listrik, rékayasa kadali, pamrosésan sinyal.
Ngaran transformasi ieu dicokot tina ngaran Pierre-simon Laplace, saurang ahli matematika jeung astronomi anu ngagunakeun téknik transformasi ieu dina hasil karyanya. Sabenerna téknik ieu kapanggih saméméhna ku Leonhard Euler, saurang ahli matematika prolific Swiss dina abad kedelapanbelas.
Définisi formal[édit | édit sumber]
Transformasi Laplace ti hiji fungsi f(t), anu ditetepkeun pikeun kabéh niléy t riil kalayan t ≥ 0, nyaéta fungsi F(s), anu ditetepkeun sabagé:
- F(s) = \mathcal{L} \left\{f(t)\right\} =\int_{0^-}^\infty e^{-st} f(t)\,dt.
Wates handap 0^- nyaéta kapondokan tina \lim_{\epsilon \rightarrow +0} -\epsilon \ sarta mastikeun inklusi ti sakabéh fungsi bungin Dirac \delta (t) \ dina 0 lamun aya hiji impuls dina f(t) dina 0.
Sacara umum paraméter s boga ajén kompléks:
- s = \sigma + i \omega \,
Wanda transformasi integral ieu ngabogaan sajumlah sipat anu ngajadikeun ieu transformasi kacida kapaké pikeun analisis sistem dinamik liniér. Kapinunjulan utama tina cara ieu téh nyaéta ngarobah prosés diferensiasi jadi pakalian sarta integrasi jadi babagian, kalawan ayana s (Hal ieu jiga fungsi logaritma anu ngarobah operasi pakalian sarta babagian jadi pajumlahan jeung kukurangan). Parobahan persamaan integral sarta diferensial jadi wangun polinomial nyederhanakan prosés ditimukeunana jawaban masalah.

robotstxt: allowed

filter: keep


text:
Wakil Pupuhu Staf Angkatan Udara Marsekal Madya TNI Dede Rusamsi nandeskeun, Indonésia masih loba ngabutuhkeun pilot. Ku kituna, ayana sakola pilot ieu teh bisa nyubadanan kaperluan pilot di Indonésia, ngingetkeun yen ayeuna loba pilot tanaga deungeun anu digawé di maskapai Indonésia.
"Saban taun perlu 800 penerbang anyar. Ti sapuluh sakola pilot anu geus aya ngan ngahasilkeun 250-300 pilot. Jadi masih kurang 300-500 pilot deui alatan industri penerbangan ayeuna keur ceuyah. Kiwari loba kénéh penerbang deungeun anu ka Indonésia, ieu bukti yen urang masih kakurangan," pokna réngsé ngalaksanakeun peletakan batu pertama hanggar, apron katut taxi way Dirgantara Pilot School Tasik di Lanud Wiriadinata, Saptu (30/6/12) dibarengan ku Diréktur utama PT DAE Marsekal Pertama Purn. H. Wasito sarta Walikota Tasikmalaya Syarif Hidayat.
Sumber: Pikiran Rakyat
Hak Cipta ditangtayungan ku undang-undang. Salira diwenangkeun nyutat ieu tulisan - boh sapalih atanapi sagemblengna - kalawan sarat kedah nyerat ngaran nu nulis sareng live link (tumbu anu tiasa di-klik) ka SundaBlog. Mugi janten perhatosan.
Manawi kalandep, mangga tingali seratan sanesna:


text:
Jarapah
Jarapah (Giraffa camelopardalis) nyaéta sato anggota Girraffidae anu disebut "si beuheung panjang" alatan beuheungna panjang.[2] Jangkungna bisa ngahontal 5,5 m atawa leuwih.[2] Sato ieu boga tonggong anu condong jeung buntut nu panjang.[2] Awakna boga warna coklat rada konéng[ kalayan kotak cokelat semu beureum.[2] Sumebarna nyaéta di wewengkon Afrika, utamana Sudan, Somalia, nepi ka Afrika Kidul.[2]
Daptar eusi
Déskripsi[édit | édit sumber]
Jarapah miboga tanduk anu sipatna permanen jumlahna 2 atau 4 siki tanduk di penclut sirahna.[2] Sajaba ti éta ogé jarapah ngabogaan bénjolan-bénjolan tulang antara tulang di antara panon kénca sarta panon katuhu anu disebut tanduk kalima.[2] Jarapah ngabogaan 32 siki huntu anu diadaptasi pikeun prosés daharna.[2] Sato ieu ogé ngabogaan sihung anu rubak pikeun mantuan huntu nu hareup.[2] Huntu ieu condong dipaké nyisir daun-daun sarta tatangkalan sarta semak perdu.[2]
Si Jantung Kuat[édit | édit sumber]
Unikna ti jarapah nyaéta pangabisa jantungna anu ngompa getih ambéh ngahontal otak anu perenahna cukup jauh sarta luhur.[2] Sabot beuheungna ajeg, tekenan getihna 200 mm Hg.[2] Sedengkeun dina sabot beuheung diturunkeun tekenan getihna 175 mm.[2] Kaayaan ieu disababkeun ayana katup-katup dina artéri di sapanjang beuheungna anu boga fungsi pikeun ngurangan tekenan getih.[2] Lamun lumangsung dina manusa, tekanan kasebut bisa ngabalukarkeun pati.[2] Jantung jarapah anu beuratna 11 kg boga fungsi pikeun nyuplai getih saloba 60 léter/menit.
Pertahanan diri[édit | édit sumber]
Jarapah umumna hirup di stépa, wewengkon satengah padang keusik , atawa padang jukut sabana.[2] Jarapah aktip néangan kadaharan isuk-isuk sarta pasosoré.[2] Di habitat aslina jarapah dahar daun tutuwuhan polong-polongan, contona akasia sarta mimosa.[2] Lamun aya cai, jarapah bisa nginum saloba 9 liter perminggu.[2] Lamun euweuh cai, jarapah sanggup henteu nginum nepi ka sababaraha minggu.[2] Komo di wewengkon angar jarapah sanggup teu nginum salila 7 bulan.[2] Pikeun ngabéla diri ti prédator (singa, macan tutul, sarta buaya) jarapah ngagunakeun suku hareupeunana minangka pakarang.[2] Tajongan suku hareup jarapah pohara kuatna. Nepi ka bisa ngaremukkeun tulang rusuk singa.[2]
Ékologi[édit | édit sumber]
Biasana patali jeung Akasia, Commiphora sarta Combretum savana, tapi maranéhanana ogé lumangsung saeutik di leuweung Miombo Brachystegia sarta di leuweung Isoberlina, di Kamerun. Jarapah nyaéta sato nu selektif, kalayan spésies Acacia anu nyieun saloba-loba kadaharan nu bisa dihontalna, tapi ogé spesies ti Balanites, Commiphora, Detarium, Boscia, Combretum, Ziziphus sarta Grewia.[3]
Rujukan[édit | édit sumber]
- ↑ Antelope Specialist Group (1996). Giraffa camelopardalis. 2006 IUCN Red List of Threatened Species. IUCN 2006. Dipulut ping 05 May 2006.
- ↑ a b c d e f g h i j k l m n o p q r s t u v w Syukur, Abdul. dkk. 2005. Ensiklopedia Umum untuk Pelajar. PT Ichtiar Baru Van Hoeve
- ↑ (en) [1] (Dicutat tanggal 01 November 2011)


text:
Pandanus tectorius
Pandanus tectorius téh salah sahiji spésiés Pandanus anu hirup di kalér Queensland, Australia jeung Indonésia sarta pulo-pulo tropis di Sagara Pasifik nepi ka Hawai (di ditu katelahna tangkal hala). Tangkalna leutik, tumuwuh ukur nepi ka jangkungna 6 m, akarna serabut sahingga nanceb pageuh dina taneuh. Panjang daunna 90–150 cm, lébarna 5–7 cm, kalawan sisi nu rérégéan. Hirupna di wewengkon anu hawana haneut sarta taneuhna lembab. Buahna buleud, diaméter 20 cm, rada siga ganas, sarta bisa didahar langsung atawa diolah heula. Di Mikronésia mah buahna jadi katuangan utama, utamana di wewengkon atol. Serat buahna sok dipaké pikeun meresihan huntu (dental floss). Daunna sok dipaké bungbu manisan, sarta cenah bisa dipaké natambaan kasakit. Bihari, daun cangkuang dipaké pikeun hateup imah, seratna sok dijieun tambang.
Serangga watang Megacrania batesii hirup sarta dahar ukur dina ieu tangkal.


text:
Selulosa
Selulosa (C6H10O5)n nyaéta karbohidrat polimér polisakarida rantay panjang béta-glukosa. Selulosa ngawangun komponén struktural utama dina tutuwuhan nu teu bisa dicerna ku manusa.
Sajarah jeung larapan[édit | édit sumber]
Selulosa mangrupa bahan ilahar na dinding sél tutuwuhan, munggaran kacatet taun 1838. Dina wujud ampir murni, selulosa alami ukur aya dina serat kapas; ari dina kalolobaan tutuwuhan mah pacampur jeung lignin sarta hémiselulosa. Selulosa mangrupa biomassa panglobana (Crawford, R. L. 1981. Lignin biodegradation and transformation, John Wiley and Sons, New York). Selulosa, hususna cotton linters, dipaké dina industri nitroselulosa, nu baheula dipaké pikeun mesiu tanpa haseup.
Sababaraha sasatoan, hususna ruminan (sato nu "ngamamah biak") jeung rinyuh, bisa nyerna selulosa ku ayana mikroorganisme simbiotik - tempo métanogén.
Selulosa diolah pikeun nyieun selofan jeung rayon, kabéhdieunakeun Modal, tékstil nu diturunkeun tina selulosa beechwood.
Selulosa ogé dipaké di laboratorium salaku substrat bentuk padet dina kromatografi lapis ipis.
Selulosa mangrupa bahan dasar utama kertas.
Kimia[édit | édit sumber]
Monomér selulosa (béta-glukosa) ditumbukeun ngaliwatan beungkeut glikosida 1,4. Na mikrofibril, gugus-gugus hidroksidana ngawangun beungkeut hidrogén antara hiji jeung nu lianna, sahingga rantayna pageuh. Kakuatan ieu penting pikeun pinding sél, nu nganyam matriks karbohidrat, sahingga tutuwuganana heuras.
Dina bahan selulosa, bagian nu teu leyur na natrium hidroksida (NaOH) 17.5% nu hawana 20 °C disebut Selulosa Alfa, nu mangrupa selulosa nu sabenerna; bagian nu leyur lajeng ngendap nalika diasamkeun disebutna Selulosa Béta, sedengkeun bagian nu leyur tapi teu ngendap disebut Selulosa Gama.


text:
Rikoooo presents armada lengkep Easyjet versi 1.0 keur hiber simulator X (FSX) SP2 atawa Akselerasi jeung Prepar3D (P3D) cocog jeung Windows XP / Vista / 7 / 8 +
paket ieu diwangun ku sababaraha model jeung repaints di provenances pangarang beda, daptar pangarang geus sadia via installer teh. A gedé hatur nuhun kana éta hal pikeun nyadiakeun urang freeware kualitas
Nyokot kadali heubeul Boeing 737-300 (No VC) kaasup jeung lima repaints + full 2D Panel
Nu Boeing 737-700 (jeung VC) + Advanced kabina ku Alrot + wipers
Nu Airbus A319-111 (jeung VC) kaasup tilu repaints kaasup Serie husus "UNICEF" + Special Pack + A319 V3 + LED bulao, pesawat dimimitian mesin jeung hurung off, Maca manual
Nu Airbus A320-200 (jeung VC) jeung tilu repaints kaasup jeung 200th édisi oranyeu husus + Special Pack + A320 V3 + LED bulao, pesawat dimimitian mesin jeung hurung off,Maca manual
Jeung beus Easyjet jeung dua repaints, eta komo bisa ngapung!
Hatur nuhun ka François Doré keur édisi Airbus husus V3 A319 / A320 diadaptasi ka pak ieu. Hal ieu ngajadikeun Airbus pisan realistis.
Sadaya pesawat pakait jeung eta ayeuna dipaké ku Easyjet, sajaba ti Boeing nu geus anyar geus dipiceun tina armada teh. Nu sora tina mesin geus dipilih sacara saksama ka cocog jeung model bener. Ngawengku épék sora ti panumpang lamun kacilakaan.
Wikipedia EasyJet maskapai Company Limited (styled salaku easyJet; LSE: EZJ) nyaéta hiji maskapai British kantor pusatna di London Luton Airport. Ieu téh mangrupa maskapai pangbadagna Britania Raya, nu diukur ku jumlah panumpang dibawa, operasi ladenan dijadwalkeun domestic jeung internasional dina leuwih rute 600 di nagara 32. Pausahaan indungna, EasyJet purwakarta, ieu didaptarkeun di Bursa Saham London sarta ngarupakeun komponén tina 100 Index FTSE sakumaha dina 18 Maret 2013. Dina 7 Maret 2013, eta employs "leuwih 8,000 jalma", dumasar sakuliah Éropa tapi utamana di Inggris.
EasyJet geus katempo ékspansi gancang saprak ngadegna taun 1995, sanggeus tumuwuh ngaliwatan kombinasi acquisitions jeung bukaan basa ngalarti ku paménta konsumén pikeun perjalanan béaya rendah hawa. maskapai, bareng jeung cabangna maskapai EasyJet Swiss, ayeuna ngoperasikeun leuwih pesawat 200, lolobana Airbus A319. Cai mibanda basa 23 sakuliah Éropa, keur panggedena Gatwick. Dina 2012, EasyJet dibawa leuwih 50 juta panumpang jeung kadua-panggedena béaya rendah carrier di Éropa, balik Ryanair.
EasyJet ieu diulas dina serial tipi maskapai siaran dina ITV nu dituturkeun operasi nu maskapai nu aya di London Luton jeung saterusna di basa séjén.
Airbus A319 / A320 Serie V3 Special ku François Doré: Panel versi 3.05 ti 24 Juni 2012


text:
Upload presentasi
Presentasi sedang didownload. Silahkan tunggu
Diterbitkan olehIrfan Hyde Telah diubah sekitar setahun yang lalu
1
2
Kelompok IV Tirana Girl Ika Dian S With Love Fitri Purbani Hamidah
3
Darah haid Darah nifas Darah istihadah Macam-macam darah yang keluar dari rahim seorang wanita
4
Pengertian Menurut lughot : “assaelanu” kadar-kadar ngalir. Darah anu kaluar ti rahim istri anu sehat sareng sanes kusabab wiladah (ngalahirken). Menurut Biologi : meluruhnya ovum (sel telur) karena tidak dibuahi. Sifat darah haid 1. Kaluar ti istri anu tos umur 9 tahun 2. Upami kaluarna ti istri anu te acan sampurna umur 9 tahun, dina bajuri dijelasken upami kirangna “yudhiiku” tegesna “rupek” atanapi kaluarna dina waktu 15 hari satecan umur 9 th maka dihukuman darah haid. (ukuran umurna diukur tina bulan hijriyah sanes bulan masehi). 3. Warnana aswad (hideung), pami dina pendapat nu sanesmah warnana banget berem jadi semu hideung. 4. Dalam fiqih muslimah karangan ibrahim Muhammad al-jamal disebutkan bahwa darah haid itu mempunyai 6 warna, yaitu : hitam, merah, kuning, keruh, hijau, dan abu-abu. 5. Sifat nu saterasna nyaeta banget panas.
5
ZAMAN HAID 1. pangsaeutik-eutikna zaman haid nyaeta sadinten sawengi, bari memenuhi kana 24 jam. Tegesnamah dina sadinten sawengi eta darahna ittishol /tuluy- tuluy. 2. Ghalib-ghalibna zaman haid nyaeta 6/7 dinten/wengi. 3. Pangloba-lobana zaman haid nyaeta 15 dinten/wengi. Upami kirang ti 24 jam dina sadinten sawengi atanapi lebih ti 15 dinten/wengi maka eta disebat darah istihadah. Pangsaeutik-saeutikna zaman suci eta 15 dinten/wengi.
6
Darah Nifas Pengertian Darah anu kaluar dina saba’da ngalahirkeun. Dina kitab taqrib disebatken upami darahna kaluar bareng atanapi sateacan kaluarna bayi eta hente dingaranan darah nifas.
7
ZAMAN NIFAS 1. Pangsaeutik-eutikna zaman nifas nyaeta “lahdzotan” (saberesetan). Anu kaluarna teh saatos kaluarna bayi. 2. Ghalib-ghalibna zaman nifas nyaeta 40 dinten. 3. Pangseueur-seueurna zaman nifas nyaeta 60 dinten.
8
Pengertian Darah anu kaluar dina lian poenan haid atanapi nifas. Atanapi sok disebat oge darah panyakit.
9
Paharaman piken jalma nu haid sareng nifas Dina safinahmah aya 10 pami dina taqrib/bajurimah aya 8, sareng dina yaqutunnafismah aya Shalat (shalat fardhu atanapi shalat sunnat), nyakitu dei sujud tilawah sareng sujud Shaum Maca qur’an, sirr atanapi jahr. Kumaha upami dina hate,? Imam nawawi ngajelasken dina kitab tibyan “menang piken jalma anu junub sareng haid ngaberjalanken atanapi mikir2 qur’an dina hatena kalawan hente Ngusap nyandak Ngaliwat ka mesjid, in khofat talwitsahu (dina Asup ka mesjid, inkhofat talwitsahu (dina Thowaf Haram di thalak
10
REFERENSI Kitab taqrib Kitab bajuri Kitab yaqutunnafis Kitab safinah Kitab thibyan Fiqhul mar’atil muslimah
11
Hatur Nuhun BUNGA KEMBOJA PUTIH BERSERI PUTIHNYA MELUR DIUJUNG DAHAN ATAS KERJASAMA DAN BANTUAN YANG DIBERI PUJI SYUKUR DAN TERIMAKASIH KAMI UCAPKAN.
Presentasi serupa
© 2017 SlidePlayer.info Inc.
All rights reserved.


text:
Jasa Konsultan Bangunan dan Konstruksi bangunan. Selalu berinovasi dalam bidangnya. Berpengalaman dalam bidang low-rise, mid-rise dan high-rise. menerima jasa perencanaanm, perhitungan dan konstruksi: -rumah -ruko -hotel -pabrik -dan lain-lain memberikan solusi konstruksi secara lebih efisien. Beberapa Referensi dapat di lihat dalam gambar.
CAMAR INTERNATIONAL NETWORK BERDIRI TAHUN 1998 SEBAGAI PENDIDIK & PENYIAP TENAGA KERJA PROFESIONAL YANG TELAH BERPENGALAMAN SELAMA 18 TAHUN. HAMPIR 1500 ALUMNI KAMI TERSEBAR DI SELURUH KAPAL PESIAR INTERNATIONAL JUGA HOTEL DARAT DALAM & LUAR NEGERI. Camar International Network Membuka Peluang Kerja Untuk di Hotel Darat International &
Naskah_Kuno – Layang Muslimin Muslimat. Nama Pemegang naskah : Adang Tempat naskah : Kp. Tersebutlah dua orang kakak beradik bernama Muslimin dan Muslimat.Ngawitan anu didangding, seja rek neraskeun hanca, hanca simkuring bareto, nyaeta anu kasebat, Layang Muslimin Muslimat, Naskah Kuno. Lainnya Daftar naskah kuno * Babad Godog * Layang Buana Wisésa o Kacamatan : Sukawening o Tempat naskah : Kp. Cieunteung Desa Mekarluyu * Layang Muslimin Muslimat o NASKAH KUNO. Naskah Kuno; Wasiat; Uga; Wangsit; SENI/BUDAYA. Cerita Pantun; Cerita Rakyat; Naskah Kitab Layang Muslimin Muslimat; Naskah Sulanjana; Naskah .
Layang Muslimin Muslimat mangrupa naskah kuno karangan R.Asep Martawijaya urang Tina bahasan Layang Muslimin Muslimat sadayana mangrupi pengenalan alam mengetik mengundang merupakan muchlis muslimat muslimin naskah naskahkuno orang pemegang penelitian Naskah_Kuno – Layang Muslimin Muslimat Wawacan Layang Muslimin Muslimat, Layang Seh. Yang terakhir adalah naskah yang berisi penuntun sudah enggan mendalami hal yang dianggap kuno, Yaitu kisah yang ditulis oleh filsuf yunani kuno plato. Naskah Kitab Layang Muslimin Muslimat; Naskah Sulanjana; Naskah Walangsungsang; Naskah Ogin .
Kisah, Naskah Kuno, Agama, Seni, Bahasa dan Budaya Home » Islam dan Sunda, Naskah Kuno, Sejarah » Naskah Sunda Kuno - Layang Muslimin Muslimat Naskah menjadi menyebut merta merupakan murtad muslim muslimat muslimin naskah papirus papyrus pemberitaan penemuan Naskah_Kuno – Layang Muslimin Muslimat Naskah Darmaraja; Situs; Uga Kacarioskeun Raden Muslimin sareng Raden Muslimat parantos waktosna cing urang pilari Sari Patina tina ieu LAYANG MUSLIMIN Data Naskah Kuno di Kecamatan Ibun Bandung: A.315: Sifat Duapuluh Allah (Sebuah Teks Layang Muslimin-Muslimat) Prov. Jawa Barat: A.323: Indok KBI Kabupaten .
Wawacan Layang Muslimin Muslimat nyaéta naskah kuno karangan R.Asep Martawijaya urang Pataruman Tina bahasan Layang Muslimin Muslimat sadayana mangrupi Naskah_Kuno – Layang Buana Wisesa Naskah_Kuno - Layang Muslimin Muslimat napsu{amaroh} ketentraman hati panjatkan dua do'a untuku ***DATANG Layang Muslimin Muslimat mangrupa naskah kuno karangan R.Asep Martawijaya urang Tina bahasan Layang Muslimin Muslimat sadayana mangrupi pengenalan alam Layang Muslimin-Muslimat Jilid Ka-1; Layang Caangna Kahirupan; Kondisi Situs Cipeueut dan Situs Dalem Santanapura Carita Ngahiyangna Pajajaran - 23; Naskah .
Wawacan Layang Muslimin Muslimat nyaéta naskah kuno karangan R.Asep Martawijaya urang Pataruman Tarogong Nya Rd. Muslimin sareng Rd. Muslimat teh pamitan ka Di handap ieu runtuyan daptar naskah kuno di Garut (dicandak ti garut online): Babad Godog. Kacamatan : Lélés; Layang Muslimin Muslimat. Kacamatan : Sukawening;Satutas panalungtikan naskah Carita Waruga Guru ku Pleyte tasawuf Islam di Tatar Sunda saperti Layang Muslimin Muslimat, kuno yang sulit .
Layang muslimin muslimat mangrupa naskah kuno karangan .asep martawijaya urang pataruman tarogong garut, nu ngabahas perkawis “asal manusa asal ti allah jeung Wawacan layang muslimin muslimat Wawacan layang muslimin muslimat éta naskah kuno karangan .asep martawijaya urang pataruman tarogong garut anu ditulis dina dikembangkan oleh beberapa ulama antara lain buku dari Garut yang berjudul Layang Muslimin dan Muslimat. Naskah Kuno (2) Padjadjaran (2) Pembalik Sihir (1).
Layang Muslimin Muslimat 148 Saur raina “Naon te rukunna ma’rifat teh? Sareng sabara hiji?” Jawab rakana “Rukun ma’rifat aya opat perkara, Naskah Kuno naskah kuno "layang muslimin muslimat. Movies. Ant (comedian) Television. The Singing Bee. Activities. Nyenengin Orang. Other. Megan Fox, INFO MUDIK LEBARAN 2011 LAJANG MUSLIMIN MUSLIMAT. Lajang (dibaca layang) Surawisesa dikenal sebagai Sanghyang. Menurut naskah kuno Carios Parahiyangan. dan di pihak agama lokal..
- Halaman ini diberdayakan oleh Google dan Bing! -


text:
Nu rek ditulis teh nyaeta perkara Mang Atep, lain Atep Kurnia pamaen Persib, tapi Mang Atep nu imahna di Cieunteung Bandung Kidul. Dina mangsa keur usum ngijih mah urang Cieunteung teh sok degdegan lantaran mindeng kabanjiran ti Citarum.
Ari rek nyebut Mang Atep teh sok rada asa-asa, sieun disangka cadel. Ngaran Atep teh meureun tadina mah tina Asep ari Asep pastina tina kecap kasep, sok aya deui nu nyebut Acep, Encep, Cecep, Ecep, Aep atawa Eep. Kitu teh lain keur ngaran lalaki wungkul da ngaran awewe ge kitu, aya Eulis, Euis, Iis kadituna aya Lilis, pastina eta teh tina kecap geulis. Nilik ka dinya meureun kecap Sari (pare) teh bener asalna tina basa Dravida nepi ka kapanggih kecap Sri masih keneh saakar jeung kecap rice dina basa Inggris, sigana sarua we prosesna siga kecap kasep jadi Asep jadi Atep atawa jadi Cecep.
Mang Atep keur guligah manah, lain pedah inget ka bebene atawa ka kabogoh mangsa keur ngora, ieu mah lantaran padumukanana kacaahan. Jadi buntu laku, usaha ge pugag, padahal pan beuteung mah teu nyahoeun keur caah, mun geus waktuna pasti nagih eusi. Lain ngan ukur dirina, anak pamajikanana ge sarua. Mana boga nu leutik keneh deuih, disebut leutik teh kitu lah umur dalapan taunan, keur meujeuhna gembul barangdahar. Geus ampir dua minggu lembur Cieunteung kakelem caah, kitu deui pasar Dayeuhkolot. Cai semet dada, pasar ngemplang jadi situ dadakan. Cek pangrasa Mang Atep caah taun ieu mah asa leuwih rongkah, inget keneh taun kamari mah caah teh ukur kana cangkeng, ari taun ayeuna suhunan imah ge ampir kakelem. Atuh saanak pamajikan kudu gura-giru ngungsi, banda pakaya nu aya di imah dibawa, teu rea nu bisa kabawa teh ukur nu bisa diakut ku delman, jeung disuhun ku saanak pamajikan.
Sanajan ngungsi kitu teh meh unggal taun, unggal usum ngijih. Tapi angger we matak keuheul, ngangres, baringsang, na caah teh teu euih euih. Keur usum ngijih matak caah ngagulidag, keur usum halodo walungan teh bau pinuh ku kokotor. Piraku euweuh nu mikiran mah, pan urang teh boga pamarentah, loba nu palinter, loba nu ngaku kawasa. Geura sok lamun dina mangsana kampanyeu nu harayang dipilih ku rahayat, apan sakitu aramisna jangjina teh. Awong-awongan ngomong, dedepean adab lanyap, da aya kahayangna ti rahayat. Asa euweuh karasana gunta-ganti pamingpin teh. Geus ah ngarasula wae mah euweuh tungtungna, nasib rahayat mah ditangtukeun ku nyiar kipayah sorangan.
Nu kacida dipikiranana ku Mang Atep teh nasib kudana. Mangkaning kuda teh keur Mang Atep mah sasat panumbu umur. Keur caah sakieu upluk aplakna, kamana kudu neangan parabna. Ngarit, ngarit jukut dimana, apan sakuriling bungking keur kakelem ku cai. Ma enya kudu diparaban ku mi instan mah, sadirieunana Mang Atep jeung kulawargana mah leuheung da sok aya bantuan beas jeung mi instan, ari keur kuda? Da euweuh nu mogramkeun mere bantuan keur ingon-ingon, keur kuda hususna. Meri onaman loba cai teh meureun resepeun we ngojay kaditu kadieu. Rek menta bantuan ka RT atawa ka kalurahan, ngumaha parab kuda sigana moal didenge, boa bakal diseungseurikeun. Ari ketua RT mah geus puguh tong boro mikiran batur apan dirina ge sarua imahna kakelem. Duka teuing ari gubernur atawa bupati atawa anggota DPR(D) mikiran kuda teu nya, kuda nu Mang Atep, lain kuda tunggangan nu sok diluis-luis ditatap diusap ku nu baroga duit. Tapi ketah tingkat bupati atawa gubernur mah teu kudu mikiran kuda nu Mang Atep, perkara cetek nu kitu mah. Nu kudu dipikiran teh kumaha sangkan caah atawa banjir di Bandung kidul taun hareup bisa kaungkulan, ulah ngan ukur diseminarkeun wungkul. Upama teu bisa ngungkulan tong hayang jadi gubernur atawa bupati atuh. Karunya kuda Mang Atep bakal katalangsara unggal usum ngijih.
(Dimuat dina Cupumanik No.81 April 2010)
============================================================
Jl. Taman Kliningan II No.5 Bandung
Tlp 022-7310625


text:
Kacang héjo
Kacang héjo salah sahiji rupa polong-polongan anu alus tumuwuh di daerah anu miboga iklim tropis.[1] Kacang héjo téh asalna ti India sarta dipelak di sakumna benua Asia.[2] Urang China purba ngamangpaatkeun kacang héjo pikeun bahan kadaharan jeung ubar pikeun nurunkeun panas sarta ngaluarkeun racun dina awak.[2] Kaonjoyan kacang héjo upama dibandingkeun jeung bahan kadaharan nu séjén nyaéta sanajan dikulubna lila (nepi ka ancur) khasiat kacang héjo henteu ngurangan, sarta henteu kapangaruhan ku panas.[1] Béda jeung bahan kadaharan anu séjén kawas sayur, bungbuahan, sarta ramuan tradisional séjénna anu saumpama di kulub lila teuing baris nurunkeun khasiat ubarna.[1]
Kandungan anu aya dina kacang héjo nyaéta protéin (nguatkeun daya tahan awak), kalsium jeung fosfor (nguatkeun tulang), vitamin B1 (mantuan prosés tumuwuh sarta ngahasilkeun énergi), vitamin B2 (mantuan nyerepna protéin dina awak), vitamin E (mantuan ngaronjatkeun kasuburan), zat beusi (mantuan pembentukan sél getih beureum), magnesium (ngajaga fungsi otot jeung syaraf) jeung lemak.[1] Kacang héjo ogé ngandung antioksidan anu mere mangpaat pikeun awak nyaéta nyegah penuaan dini sarta nyegah sumebarna sél kanker, ngajaga keasaman lambung, sarta mantuan ngalancarkeun pencernaan.[1]
Referensi[édit | édit sumber]
- ↑ a b c d e Kacang Hijau (id) (Diakses ping 17 November 2011)
- ↑ a b Kacang Hijau (id) (Diakses ping 17 November 2011)


text:
Stasion karéta api
Stasion karéta api atawa stasion karéta atawa statsion karéta (Basa Indonésia: stasiun kereta api) (Basa Inggris: railroad station[1], rail station[2][3] atawa di Britania Raya ilahar disebut statsion[4]) nyaeta fasilitas tempat panumpang naék jeung turun tina karéta api jeung/atawa barang ditaékkeun atawa diturunkeun. [5]. Aya ogé halteu karéta api anu boga fungsi sarua jeung stasion karéta api, nyaéta pikeun naék turunkeun panumpang, tapi halteu karéta api ngan boga hiji jalur sarta teu bisa dipaké tempat pasilangan antar karéta api.
Fasilitas[édit | édit sumber]
Stasion leutik[édit | édit sumber]
- Ruang pengatur perjalanan karéta api (PPKA)
- Péron
- Lokét
Stasion gedé[édit | édit sumber]
- Ruang pengatur perjalanan karéta api (PPKA)
- Péron
- Lokét
- ATM
- Musholla
- Toilet
- Minimarket
- Réstoran
- Ruang tunggu
Tingali ogé[édit | édit sumber]
Rujukan[édit | édit sumber]
Tumbu kaluar[édit | édit sumber]
- A comprehensive technical article about stations from Railway Technical Web Pages


text:
Posted on November 27, 2010 by romeltea
:: Uar Pangajak Prof. Dr. KH. Miftah Faridl
SIM kuring umajak ka sakumna umat Islam, khususna di Jawa Barat, ogé ka sakumna pihak anu micinta Majalah Bina Da’wah:
Kahiji, ka nu ngokolakeun Bina Da’wah, poma ulah getas harupateun, kudu daék narima rupa-rupa saran jeung kritikan sangkan Bina Da’wah kahareupna leuwih hadé bobotna jeung gedé mangpaatna.
Kadua, kuring di Bandung teu boga daya upaya naon-naon, kusabab kitu bantu kuring saréréa pikeun nyebarkeun Continue reading →
-6.914744
107.609811
Filed under: Bewara | Tagged: Artikel Islam Sunda, Bina Da'wah, Dakwah Islam, dakwah sunda, KH Miftah Faridl, Miftah Faridl | Leave a comment »
Posted on June 8, 2010 by romeltea
Romeltea
Ku ASM. Romli
FACEBOOK (pésbuk) mingkin némbongkeun kayahudianna. Kitu réaksi spontan kuring, nalika maca iber aya lomba pikeun ngagambar kartun Nabi Muhammad dina situs Facebook (FB). Grup FB ”Lomba Ngagambar Nabi Muhammad” tadi ngaranna “Everybody Draw Mohammed Day”. Continue reading →
-6.914744
107.609811
Filed under: Harewos Bojong | Tagged: dakwah sunda, Harewos Bojong, Jupe, Jurig Pesbuk, Sunda Islam | Leave a comment »
Posted on June 8, 2010 by romeltea
Hadirin Rohimakumulloh!
DINA ieu kasempetan, kuring ngajak sakumna jama’ah, hususna diri khotib sorangan pikeun terus ngaronjatkeun katakwaan diri urang sadaya ka Alloh SWT, nyaéta ku ngalobakeun amal ibadah bekel pikeun madep Ilahi Robbul Jalil. Jeung ngalaksanakeun sagala rupa paréntah-Na ogé ninggalkeun sagala rupa nu dicaram-Na. Continue reading →
-6.914744
107.609811
Filed under: Khutbah Jumat | Tagged: Artikel Sunda Islam, dakwah sunda, Islam, Khutbah Jumat | Leave a comment »
Posted on June 8, 2010 by romeltea
Ku ASM. Romli
KASAL kecap Guru téh tina basa Sansakerta nu sacara harfiyah mah hartina téh “beurat”. Guru téh saurang pangajar hiji élmu. Dina basa Indonésia, guru umumna nyoko ka pendidik profésional kalayan pancén utamana ngatik ngadidik, ngajar, ngaping, ngalatih, meunteun, jeung ngarorés peserta didik. Continue reading →
-6.914744
107.609811
Filed under: Laporan Utama | Tagged: Artikel Sunda, Artikel Sunda Islam, dakwah sunda, Guru, Islam Sunda | Leave a comment »
Posted on October 7, 2008 by binadakwah
Jama’ah jum’ah anu dimulyakeun Alloh!
Al-hamdulillah, sagala puji sinareng syukur éta tetep kagungan Alloh Anu Maha Ghofur, anu kalayan kanyaah katut kaasih Mantenna urang tiasa tepang tur ngeusian sasih Romadlon, shaum sabulan campleng. Mudah-mudahan shaum Romadlon geusan ngajadikeun urang minangka golongan muttaqin. Beresih tur suci tina sagala dosa. Continue reading →
Filed under: Khutbah Jumat | Tagged: dakwah sunda, Khutbah Jumat | 3 Comments »


text:
1Sajeroning kitu, Saulus beuki ngentab bae hatena; manehna hayang ngabasmi murid-murid Gusti Jungjunan urang, nepi ka musna. 2Manehna geus meunang surat kawasa ti Imam Agung pikeun tembongkeuneun ka Majelis-majelis Yahudi, eusina: Idin newakan jelema-jelema anu ngalakonan Jalan Lempeng Jungjunan urang, saha bae boh lalaki, boh awewe kudu digusur ka Yerusalem. 3Waktu keur ngajugjug kota Damsik, barang manehna geus rek nepi, dumadakan manehna katojo ku cahaya anu moncorong ti langit. 4Blug bae, manehna ngagebut kana taneuh; terus aya soara anu nyebut ngaranna, “Saulus, Saulus! Kaniaya temen maneh ka Kami!” 5Saulus nyoara, “Saha eta anu sasauran teh?” Soara, “Kami Isa, anu dikaniaya ku maneh tea. 6Geura hudang, tuluykeun asup ka jero kota teh, engke ku Kami dituduhan kudu kumaha nya pilampaheun maneh teh.” 7Babaturanana mah bati tingpolongo bae, da ku maranehna oge kadarenge soara teh tapi jirimna mah teu aya. 8Korejat, Saulus hudang, terus nangtung. Barang beunta bet manehna teu bisa nenjo naon-naon; atuh kapaksa, manehna kudu ditungtun ku babaturanana ka jero kota Damsik teh. 9Meunang tilu poe manehna teu bisa nenjona teh, nya bari henteu kararaban cai-cai acan. 10Di Damsik teh aya hiji murid Gusti Jungjunan urang, ngaranna Ananias. Ditimbalan ku Gusti Jungjunan urang, dina tetenjoan, dawuhana-Na, “Ananias!” Ananias ngawangsul, “Nun, ieu abdi!” 11Dawuhana-Na deui, “Ka ditu leumpang ka imah Yudas di Jalan Lempeng, tanyakeun jelema anu ngaran Saulus urang Tarsus, ayeuna manehna keur neneda. 12Ku Kami geus dibere tetenjoan yen bakal kadatangan jeung ditumpangan leungeun ku nu ngaran Ananias anu ngalantarankeun panonna baris awas deui bisa nenjo cara sasari.” 13Wangsul Ananias, “Gusti Jungjunan simabdi, eta jalmi teh seueur pisan kawartoskeunana yen kalintang jahatna ka umat suci, kagungan Anjeun di Yerusalem. 14Dongkapna ka dieu oge nganggo surat kawasa ti imam-imam kapala, bade newakan sugri anu sumambat ka pajenengan Gusti Jungjunan simabdi.” 15Tapi saur Gusti Jungjunan urang, “Jung bae teang; sabab ku Kami geus dijadikeun pangbantu pikeun ngemban ngaran Kami ka bangsa-bangsa sejen katut raja-rajana jeung ka bani Israil. 16Memang, Kami pribadi seja mere nyaho ka manehna yen manehna baris nandangan sangsara anu pohara lantaran ngemban ngaran Kami.” 17Bral Ananias indit, sup ka imah Yudas; tuluy anjeunna numpangkeun leungeun ka Saulus bari nyarita kieu, “Saderek Saulus, simkuring teh dipiwarang nepangan ku Gusti Jungjunan simkuring, nya eta Isa, — anu nembongan ka saderek di tengah jalan tea — supaya saderek tiasa deui ningal sareng ginanjar Ruh Allah.” 18Sapada harita keneh, lir aya lamad anu coplok tina panonna; jadi, manehna bisa deui nenjo; tuluy manehna nangtung geus kitu terus dibaptis. 19Di Damsik, Saulus nganjrek sababaraha lila reureujeungan jeung murid-murid. 20Malah geus mimiti medarkeun hal Isa di tempat-tempat ibadah; anjeunna nerangkeun yen Isa teh Putra Allah. 21Atuh anu ngadarengena teh hareraneun pisan, aromongna, “Eta teh lain anu jahat kabina-bina tea ka urang Yerusalem anu marupunjung ngaran Isa? Ka dieuna teh lain ngahaja rek nyangkalak anu karitu serenkeuneun ka imam-imam kapala?” 22Tapi pangaruh Saulus teh, beuki tambah-tambah bae. Anjeunna ngahariwangkeun urang Yahudi anu di Damsik lantaran teu asa-asa ngayakinkeun yen Isa teh Al Masih. 23Teu lila ti harita, urang Yahudi sakait rek maehan Saulus. 24Tapi maksud jahat maranehna, kanyahoan manten terus dibejakeun ka Saulus. Anu ngararahna, nya eta pikeun maehan anjeunna, beurang peuting megat Saulus ku jalan ngajaraga lawang kuta. 25Tapi dina hiji peuting, Saulus bisa diloloskeun ku murid- murid, nya eta ku jalan diulur dina karanjang tina tembok kuta. 26Sanggeus aya di Yerusalem, Saulus nyampeurkeun ka murid- murid. Tapi maranehna sarieuneun, teu ngandel yen manehna geus jadi murid Gusti Jungjunan urang. 27Tapi Barnabas mah, daekeun narima anjeunna. Tuluy anjeunna dibawa ka rasul-rasul, bari diunjukkeun lalakonna ningal Gusti Jungjunan urang, keur waktu di tengah jalan tur ngadenge gentra-Na. Oge diunjukkeun wawanenna, basa di Damsik, teuneung ludeung biantara ngemban pajenengan Isa. 28Saterusna, Saulus jeung aranjeunna ngider ka sakuliah Yerusalem. Anjeunna teu inggis-inggis, biantara ngemban pajenengan Gusti Jungjunan urang. 29Jaba ti kitu, anjeunna oge tara inggis-inggis sual jawab jeung urang Yahudi anu ngagunakeun basa Yunani, nepi ka diarah- arah patina. 30Barang kanyahoan yen anjeunna keur diarah-arah, ku anggota- anggota jamaah disilibkeun ka Kesarea; ti dinya, terus anjeunna teh, dicandak ka Tarsus. 31Ti semet harita, pikeun sawatara lilana, jamaah-jamaah di sakuliah Yudea, Galilea, jeung Samaria bisa nyeunghap aya dina katengtreman. Jamaah teh, ngadeg jeung hirupna aya dina rasa wedi asih ka anu jadi Gustina. Bilanganana oge beuki jembar bae ku lantaran pangdeudeul jeung panglilipurna Ruh Allah. 32Sajeroning kitu, Petrus angkat ngider ka daerah-daerah sarta nyimpang ka murid-murid Gusti Jungjunan urang, nu matuh di Lida. 33Di dinya, anjeunna mendakan hiji jelema anu lumpuh geus dalapan taun ngagoler bae di enggon, ngaranna Eneas. 34Saur Petrus ka Eneas, “Eneas, anjeun tangtu cageur ku pitulung Isa Al Masih. Geura hudang, enggonna benahan.” Sapada harita keneh, Eneas ngorejat hudang. 35Urang Lida jeung urang Saron barang nyaho Eneas cageur, tuluy bae aranut ka Gusti Jungjunan urang. 36Kacatur, di Yopa aya hiji murid wanita ngaranna Tabita, ari dina basa Yunani mah, ngaran Dorkas (hartina: Uncal); wanita ieu teh, resep kana tutulung resep mere sidekah. 37Brek bae, Tabita teh gering malah nepi ka hanteuna. Meunang ngamandian, mayitna, dipernahkeun di loteng. 38Ku sabab Yopa teu jauh ti Lida, murid-murid tarerangeun yen Petrus keur aya di Lida. Tuluy murid-murid teh nitahan duaan ngangkir anjeunna, supaya enggal-enggal sumping ka Yopa. 39Sanggeus tarapti, bral Petrus angkat gagancangan bareng jeung nu ngangkir. Sanggeus sumping, Petrus terus ka kamar mayit; anjeunna dituturkeun ku randa-randa anu bari tingsalegruk ngunjukkeun rupa-rupa pakean beunang nyieun marhumah Dorkas. 40Tapi ku anjeunna, dipiwarang kalaluar. Geus kitu, brek anjeunna sideku, ngadu'a. Saterusna, anjeunna mayun ka lebah mayit bari saurna, “Tabita, geura hudang!” Nyah mayit teh beunta; waktu panonna ngagiler ka Petrus, eta wanita, tuluy cengkat nyanghunjar. 41Ku Petrus dituyun leungeunna dibantuan nangtung. Geus kitu umat-umat suci jeung randa-randa teh disalaur, sina narepungan ka Tabita anu geus hirup deui. 42Eta kajadian terus sumebar ka sakuliah Yopa, ngalantarankeun loba pisan anu tuluy aranut percaya ka Gusti Jungjunan urang. 43Meunang sababaraha poe Petrus nganjrek heula di Yopa, di imah ki Simon tukang ngawidang kulit.
Copyright
Learn More


text:
Tés hipotésa statistik
Salah sahiji hal nu pakait jeung meupeuskeun masalah nyaeta nyieun kaputusan nu hade dumasar kana hipotesa nu teu pasti ngaliwatan panalungtikan. Tes hipotesa statistik, atawa leuwih ilahar disingkat, tes hipotesa, nyaeta algoritma keur nangtukeun alternatip (keur atawa lawan hipotesa) nu ngaminimalkeun resiko kasalahan.
Kaca ieu ngajentrekeun nu remen digunakeun dina tes hipotesa. Tina panempo Bayesian, ngarupakeun hal nu pas keur make tes hipotesa dina kasus teori kaputusan normatip (hususna dina masalah pamilihan model) sarta mungkin keur ngumpulkeun bukti pitulung hipotesa saperti make konsep rasio likelihood nu disebut Bayes factors.
Aya sababaraha hal nu perlu disiapkeun samemeh nalungtik data.
- Hipotesa kudu ditangtukeun dina watesan matematika/statistik sangkan mungkin ngitung probabiliti hipoetsa sample bener. Conto: Respon mean kana "perlakuan" salila uji sarua jeung respon mean kana "placebo" dina grup kontrol. Respon duanana mibanda sebaran normal nu nilai mean teu dipikanyaho sarta nilai simpangan baku nu sarua tur dipikanyaho.
- Hiji tes statistik kudu dipilih nu bakal nyimpulkeun informasi dina sampel nu pakait jeung hipotesa. Saperti statistik nu dipikanyaho minangka statistik kacukupan. Statistik kacukupan keur hiji parameter tina sebaran, aya lamun jeung lamun bentuk sebaran-na kaasup kana kulawarga eksponensial. Dina conto diberekeun di luhur, mungkin bakal aya beda numeris antara dua sampel mean, m1 − m2.
- Sebaran tes statistik dipake keur ngitung susunan probabiliti nilai nu mungkin (ilaharna hiji interval atawa gabungan intervals). Dina conto ieu, beda antara means sampel bakal mibanda sebaran normal nu simpangan baku-na sarua jeung faktor waktu simpangan baku nu ilahar numana n1 jeung n2 nyaeta ukuran sampel.
- Antara sakabeh susunan nilai mungkin, kudu dipilih hiji nilai nu dianggap ngawakilan kajadian ekstri tinimbang hipotesa. Ieu disebut daerah kritis uji statistik. Sebaran uji statistik aya dina daerah kritis lamun hipotesa bener sarta disebut nilai alpha (atawa ukuran) tina uji statistik.
Sanggeus data aya, uji statistik diitung sarta ditangtukeun dina jero daerah kritis.
Lamun uji statistik aya dina jero daerah kritis, maka kasimpulanna nyaeta
- Hipotesa salah atawa
- Kajadian probibilti kurang atawa sarua jeung alpha geus kajadian.
Panaliti geus milih antara dua logika alternatif ieu. Dina conto bisa disebutkeun: respon observasi kana perlakuan signifikan sacara statistik.
Lamun tes statistik di luar daerah kritis, ngan hiji kasimpulan nyaeta
- Teu cukup kajadian keur nolak hipotesa.
Ieu teu sarua minangka kajadian keur hipotesa. Hal ieu teu bisa dipake minangka alesan, sabab kurangna kajadian tinimbang hipotesa. Dumasar kana hal ieu, kamajuan pananglutikan sacara statistik ku ngurangan kasalahan, lain ku manggihkeun bebeneran.
Tempo ogé[édit | édit sumber]
falsifiability -- tiori statistik -- statistik terapan -- null hypothesis


text:
oleh Enang Rokajat Asura pada 07 Juni 2011 jam 21:12
Carpon : E. Rokajat Asura
Saban balik ka lembur, pasti we kuring mah kudu ngalangeu di tepas. Hayang mulangkeun panineungan. Siga neuteup layar video, sakali mencet tombolna bruh-breh kalakuan mangsa ka tukang. Masih siga baheula puguh ge imah kuring teh. Imah panggung, suhunan julang ngapak, sakurilingna masih ku bilik. Ngan kadieunakeun bilik di gigir jeung lalangit, diganti ku bilik hias ti Ciwidey. Ari tihang-tihang nepika palang gigir jeung cemped mah angger nu baheula, kai jati Kalimantan bawa bapa waktu sok pulang anting Bandung-Banjarmasin. Nu matak waktu kang Sulaeman ngajak badami rek ngarehab imah digedongkeun, kuring keukeuh teu satuju. Lain pedah teu mampu, tapi sieun kaleungitan carita-carita nu kungsi kaalaman baheula. Meujeuhna cekeng teh, sataun sakali riung mungpulung didieu, ngecagkeun sagala status jeung masalah nu saban poe disinghareupan. Malah waktu kebon tukang aya nu ngaririhan rek dijieun sakola cenah, kajeun nepika urusan di kantor pulisi, kuring keukeuh teu mikeun. Sieun kaleungitan carita lawas, sieun recetna manuk diganti ku recetna barudak.
Memang pada ngageuhgeuykeun waktu kuring nyarita, moal aya jaman ayeuna mun teu ngaliwatan jaman kamari. Sawajarna lamun mangsa ka tukang teh dipupusti, ngarah urang teu kaleungitan tapak. Malah ceuk pamadegan kuring, nu disebut warisan teh teu ngan saukur runggunukna imah atawa lembur, tapi nu pantes jeung kudu leuwih dipupusti mah nyaeta carita nu teu bisa dipisahkeun tina runggunukna ragawi. Sajarah tea meureunan disebutna. Sabab eta pisan nu moal bisa dibeuli jeung diijir dihargaan kajeun make duit jutaan dollar. Nu matak sok asa diteungteuinganan kuring mah, waktu tangkal kalapa di buruan tukang dituar pedah geus teu kaala buahna. Naha sagala rupa nu geus teu kaala buahna, kudu dituar pada nyingkahkeun. Rajeun lamun masih keneh aya nu ngahargaan teh keur pantar suluh. Enya, suluh.
"Jadi naon atuh lamun lain urusan duit mah ?" kang Sulaeman rada keukeuh, digoongan ku kang Hafid.
"Ema nu boga carita di ieu imah. Ema nu boga hak keur nangtukeun jalan ka hareupna." cekeng teh. Ngabandungan caritaan kuring siga kitu, saurang ge euweuh nu teu gogodeg. Malah kang Sulaeman mah make jeung kaluar ucap, majar kuring jelema teu jejeg pikiran. Maenya cenah nyinghareupan kolot nu keur ripuh, masih keneh ngeukeuweuk idealisme. Naha enya panyakit bisa cageur ku ngagugulung sajarah mangsa ka tukang. Naha ku cara ngahudang deui carita-carita lawas bakal bisa nyingkahkeun rupa-rupa kasakit. Kuring memang teu bisa ngajawab, teu bisa ngajelaskeun sacara ilmiah. Tapi kuring yakin teu damangna ema, teu sapati-pati katerap ku hiji panyakit.
Waktu kuring keur husu wiridan kadenge sora gurang-gerung mobil di buruan hareup. Waktu nyingkabkeun hordeng, breh katinggali aya ambulan. Moal nginjeum deuleu, sidik pisan ambulan. Puguh ti kamar hareup ka buruan teh eces, ngan kahalangan ku tangkal kembang keretas. Kembang keretas tempat baheula kuring ucing sumput jeung kang Hafid. Sieun kapiheulaan abar, gesat-gesut dicalana, satengah lumpat kuring nyampeurkeun ka tepas. Kasampak ema keur direreyang ku kang Sulaeman, kang Hafid, ki adi, jeung dua urang lalaki teuing saha, sigana mah petugas ambulan meureun. Mireungeuh kitu mah, nyel keuheul, asa dilejokeun. Bari ngahalangan jajalaneun kuring ngagorowok :
"Rek dikamanakeun ieu teh ? Ema teu kua-kieu. Eureun ! Tong diteruskeun, tong dibawa !" cekeng. Kang Sulaeman tayohna mah keuheuleun, ngan jebrod bae nampiling. Nampiling nu keur kalap tea, nepika kuring asa katurelengan. Bru nambru. Waktu mobil ngagulusur maju, hate mah bati kumejot. Kuring yakin ema boga carita nu can dikedalkeun nepika kagegeringan. Yakin, yakin pisan. Buktina kamari geningan waktu kuring ngajak ngawangkong, peutingna bisa diuk ku sorangan, bisa cengkat, bisa ngaleueut deui bari teu kudu dibantuan.
Geus saminggu ema aya di rumah sakit, tapi bet can eungkeut-eungkeut, can aya kamajuan. Waktu ki adi nelepon ngabejaan sangkan kuring nyelang heula ka lembur, kuring ukur seuri. Teu kudu dibabawa cekeng teh kuring mah, sabab waktu ema dibawa ka rumah sakit oge kapan teu menta idin heula. Isukna, kang Sulaeman nu interlokal ngabejaan sangkan kuring balik heula. Tapi keukeuh kuring mugen. Lain sibuk-sibuk teuing sabenerna mah nu matak kuring narah ka lembur teh, tapi bongan maranehna geus ngaruksak lambaran carita kuring jeung ema. Padahal kuring yakin, ema siga nu hayang mulangkeun panineungan. Eta atuda unggal tepung mangsa lebaran, boh idul fitri atawa lebaran haji, nu ngariung teu ngan ukur anak-anakna tapi oge minantu jeung incu-incuna. Bangga lamun hayang ngariung bari mulangkeun panineungan, mangsa keur ulin di buruan atawa keur ngawiwiw ceurik di pipir pedah embung dimandian.
Pleng teu meunang beja deui. Kakara aya telepon ti lembur deui teh tadi pabeubeurang, ngabejaan yen ema geus dibawa balik cenah. Teu kauntup waragadna majarkeun teh. Tapi anehna waktu kuring tepung, ema katinggali leuwih berag. Jadi jelas lain rumah sakit keur nyehatkeun ema mah, tapi di dieu. Di imah ieu. Imah nu ngahaja teu dirobah, teu direhab sangkan carita nu kungsi kajadian di dieu oge sarua teu kapupus, teu karehab ku carita-carita anyar.
"Ma tos uih teu acan tamuna ? Naha geningan bet lami-lami teuing." cekeng teh di lawang panto. Ema nu ngajepat dina ranjang ngagurinjal, teup neuteup ka kuring nu keur ngajanteng.
"Ah, maneh mah angger ari geus ngawiwirang ema teh." belenyeh ema gumujeng. Inget deui kana kajadian ka tukang. Jaman baheula kuring keur leutik, sabada asar sok dahar ngariung. Sabab lamun kudu makan malam siga jaman kiwari mah, kumaha meureun moal bisa ngaji. Kapan jaman harita mah ngaji teh ti sabada solat Maghrib, terus kaselang ku solat Isa. Sabadana solat Isa diteruskeun deui ngaji. Lamun bada Maghrib ngaji Qur'an, tah sabada Isa mah ngaji kitab kuning. Eta teh bisa nepika jam sapuluh peuting. Nu matak euweuh waktu lamun kudu makan malam heula. Dina hiji poe, sabada solat Asar aya semah ti kampung Rancabeureum, anggangna ti lembur kuring teh aya kana lima belas kilometerna. Semah nu rek ka apa, nguruskeun jual beli sawah cenah mah. Nya kulantaran sagala asakan geus sadia, apa ngahaturanan semah pikeun dahar bareng. Nu dimaksud dahar bareng teh, ngan apa kadua semah, da ari ema jeung barudakna mah sina nungguan.
"Engke we mun tamuna geus mulih, kakara bagian urang." kitu ceuk ema harita. Tapi kulantaran geus teu kuat ku lapar, kajeun teuing nyaho aya keneh semah, ngan gorowok we ti buruan tukang ngagorowok "Ma tos uih teu acan tamuna ? Naha geningan bet lami-lami teuing." kituna teh bari kalacat noong tina jandela, nu kaberan teu ditutupkeun. Waktu semah keur ngahanca pais lauk, ras inget kuring mah resep kana huluna, nya harita keneh ngan gorowok deui ngagorowok, kade huluna mah tong diseepkeun, cekeng.
Satutasna semah mulang, kuring digelendeng ku ema jeung apa. Kurang sopan cenah kitu peta teh. Dasar kuring dicarekan teh lain sieun, kalahka malik-malikeun. Kapan saur ema ge, engke mun semahna tos uih kakara tiasa emam, ari tadi kapan semahna aya keneh bae sedeng beuteung kukurubukan lapar.
Ema katinggali nyanda dina tumpukan bantal. Ras kuring inget kana kajadian jaman baheula. Waktu kuring diajak nyemah ka ua Salamah. Teuing ua ti saha, ngan kitu bae kajurung ku kakolotan sigana, ema teh sok ngauakeun ka anjeuna. Kade cenah, engke lamun ua Salamah nawaran dahar omat tong daek. Sebutkeun bae atos di bumi kituh. Harita mah kuring unggeuk, jeungna deui moal daek dahar kapan beuteungna ge seubeuh keneh. Tadi beurang kakara tas ngawadang sangu poe, dicocolkeun kana sambel goang, make kurupuk meunang meuli ti warung. Tapi waktu datang ka imah ua Salamah, ditawaran dahar, teuing kunaon ieu beuteung ujug-ujug kukurubukan.
"Rek dahar kasep ?" ceuk ua Salamah nawaran, sigana tawar gatra. Buktina basa kuring unggeuk, kabireungeuh ua rada reuwas, komo ema mah make jeung langsung nyiwit sagala rupa.
"Tapi di ua mah euweuh nanaon, ngan jeung uyah."
"Abdi mah sedep jeung uyah ge." cekeng jujur, da heueuh resep atuh dahar jeung uyah ge, komo ninggang sanguna haneut mah, heug dicocol-cocol dibuleud-buleud kana daun, teu kurang pedona. Tapi keur sakitu kalina kajujuran kuring digelendeng ku ema. Inget ka lebah dinya, kuring nyarita ngahudangkeun deui lamunan ema.
"Wios jeung uyah ge, da sedep !"
"Ah, manehna mah angger ari geus ngerakeun ema teh !" ceuk ema bari ngabelenyeh. Tetela ema teh keur kahudang lamunana gening, nu matak anjeuna kagegeringan oge.
"Pan abdi mah seneng kana endog tutung teh," cekeng ngahudangkeun deui carita anu sejena. Ema ngareret. Sigana emuteun deui waktu harita kuring keur diajar ngagoreng endog, heug tutung teuing, ku ema digeunggeureuhkeun. Ari kuring digeunggeureuhkeun teh lain pundung, kalahka nambalang ngajawab, puguh resep kana endog tutung teh abdi mah cekeng teh.
Boh kang Sulaeman, kang Hafid, kitu deui ki adi, teu apaleun lamun kuring harita geus ngahudangkeun deui kajadian-kajadian jaman ka tukang. Berekah tina ngahudangkeun deui kajadian mangsa ka tukang samodel kitu, geus bisa mulangkeun deui panineungan ema. Saha nu apal, lamun nu ngalantarankeun ema gering teh kulantaran aya pangalaman-pangalaman jaman baheula nu kapengpet sungapanana. Bisa jadi kulantaran ninggali parobahan-parobahan jaman, atawa ninggali barudakna sorangan nu geus marisah ngajarauhan, bari lamun sakalieun tepung kalahka riweuh ku urusan sewang-sewangan. Waktu kuring ngobrol jeung ki adi, breh teh kaboker ayeuna mah. Sihoreng ema gering teh satutasna balong nu di tukang disaeur, diajangkeun keur ki adi kulantaran geus aya niat hayang bumen-bumen sorangan cenah.
Rebun-rebun keneh kuring geus aya di kamar ema. Bray mukakeun jandela, nyeuseup segerna hawa. Ti kamar ema titinggalian parat ka buruan tukang. Meg, karasa aya nu ngetug kana jajantung. Tangkal kalapa geus euweuh, balong geus disaeur, sasaungan tempat kuring niis ngan katinggali rangkayna. Bari beberes titilep simbut ema nyarita : "bisi hayang lauk mah, nguseup heula kaituh. Lamun bangga mah, sirib bae kainyah !"
Gebeg. Keur sakitu kalina kuring ngagebeg. Bari malik nukang kabireungeuh ema keur neuteup ceuleumeut ka jauhna. Euweuh, euweuh balong, euweuh sasaungan tempat niis, biheung dina sorondoy deukeut dapur oge geus euweuh sirib jeung useupna. Nyel, hate ngadak-ngadak ambek. Teuingteuingeun ku ki adi make jeung maksa nyaeur balong sagala rupa.
"Melak lauk naon, Ma ?"
"Loba, aya emas, jaer, jeung nila ! Bapa maneh bulan tukang nu melakna oge, aya kana sapuluh kilona."
Tetela ema keur kahudang lamunanana. Apa geus lila taya dikieuna, tapi dina implengan ema mah masih aya, bulan tukang tas melak lauk cenah. Waktu kuring nyaritakeun eta masalah ka kang Hafid, manehna tibang ngahuleng. Heueuh kudu dikumahakeun cenah, moal hade lamun meunang nyaeur digali deui. Kang Sulaeman sarua ukur ngahuleng dibejaan kitu teh, satadina cenah nu matak nyatujuan oge ngarah teu gede teuing waragadna. Meuli taneuh jaman ayeuna kapan silaing ge apal sorangan, komo kapan di kampung urang geus karanjah ku urang kota. Tayohna obrolan kuring teh kadengeeun ku ki adi. Buktina isukna rebun-rebun keneh geus aya tilu urang tukang ngali sumur, keur ngagecruk bae ngali balong. Pasosore geus anggeus, cai ti susukan dikamalirkeun deui ka dinya. Di juru wetan deukeut tangkal kalapa, saung nu kari rangkayna dibebenah. Sajeroning bebenah ema neuteup tina jandela kamar.
"Urang nguseup heula, terus urang beuleum laukna !" cekeng teh ngahudangkeun deui lamunan ema. Ema malik neuteup kuring, socana beueus, sakeudeung deui pasti bakal ngeclak. Waktu kuring nyepeng kadua pananganana, nyeh seuri, teuing seuri bagja teuing sedih.
***
Kang Yayan


text:
Anjang-anjangan
Anjang-anjangan atawa anyang-anyangan nyaéta kaulinan nu niru-niru jelema nu geus rumah tangga, aya bapa, ibu, anak, tatangga, warung, pasar, jsb. Biasana dilakukeun ku barudak awéwé, tapi saupama aya budak lalaki sok pirajeunan dijadikeun bapa.
Palaturan[édit | édit sumber]
Saenyana mah teu aya palaturan nu matuh, mung palingan ge budak nu kabagéan peran bapa, indung atawa anak kudu bisa ngahayatan peran nu dilakon. Mun saenyana aya aya nu teu bisa ngahayatan, biasana sok dipoyokan teu bisaeun ulin.


text:
Imah najan butut tapi sahenteuna bisa ngiuhan tina panasna beurang
jeung tirisna peuting, ngalindungan tina hujan jeung sato liar. Imah
lir ibarat sawarga pikeun manusa nu bisa manggihan kadameyan jeung
katengtreman hirup di jerona. Imah tangtu leuwih lengkep mun aya
kulawarga di jerona, aya bapa, indung jeung anakna, komo katambah aya
aki jeung nini. Keur peuting nu tiris jadi haneuteun. Anggota kulawarga
saling cumarita wakca balaka. Ngutarakeun eusi hate ngabagi rasa.
Ayeuna mun kaleungitan imah? Tangtu wae hal-hal nu endah eta moal
kaalaman deui. Jaga imah ulah nepi leungit jeung ruksak, imah awal hirup
bermasarakat.
ASK-PASUNDAN JAYA


text:
Munara Eiffel
Munara Éiffel nya éta ngaran munara beusi anu diwangun di Champ de Mars di sisi Walungan Seine, Paris.[1] Ieu munara téh minangka landmark kota Paris, Perancis anu geus kakoncara di sakuliah dunya.[1] Ieu munara diwangun antara taun 1887 jeung 1889 minangka panto asup ka Exposition Universelle, Paméran Dunya anu ngarayakeun saabad Révolusi Perancis.[1] Éiffel sabenerna boga rarancang ngawangun munara di Barcélona, pikeun Pameran Universal taun 1888, tapi para pihak anu tanggung jawab di Balai Kota Barcelona nganggap hal éta ahéng sarta mahal, sarta teu cocog jeung dayeuhna.[1]
Ieu munara diresmikeun dina tanggal 31 Maret 1889, sarta dibuka tanggal 6 Méi.[1] Pangwangunan ieu munara dipigawé ku tilu ratus pagawé[1] sarta dipingpin ku Tuan Gustave Eiffel dibantuan ku insinyur Maurice Koechlin, Emile Nouguier sarta Stephen Sauvestre minangka arsiték.[2] Ieu munara téh dijieun tina 18.083 bagian beusi waja (wangun murni tina beusi struktural) anu diterapkeun ku dua satengah juta paku.[1][2] Carangka beusi ieu dirénovasi saban tujuh taun sakali sarta dicét kalayan 50 ton cét.[2] Ti taneuh nepi ka tihang bandéra, jangkungna 312,27 méter dina taun 1889, kiwari mah 324 méter kaasup anténeuna.[2] Ieu munara téh dipiboga ku Pamaréntah kota Paris sarta dikokolakeun ku pausahaan swasta, "Société Nouvelle de l'Exploitation de la Tour Eiffel".[2] Munara ieu dicaangan ku 352 projektor 1.000 watt sarta ngiceup saban satengah jam nalika peuting, kalayan 20.000 lampu sarta 800 lampu disko.[2] Sangkan ieu munara katempona leuwih hirup, 4 lampu laser xenon anu 6.000 watt, muter sacara permanen di penclut munara.[2]


text:
Jasa Konsultan Bangunan dan Konstruksi bangunan. Selalu berinovasi dalam bidangnya. Berpengalaman dalam bidang low-rise, mid-rise dan high-rise. menerima jasa perencanaanm, perhitungan dan konstruksi: -rumah -ruko -hotel -pabrik -dan lain-lain memberikan solusi konstruksi secara lebih efisien. Beberapa Referensi dapat di lihat dalam gambar.
CAMAR INTERNATIONAL NETWORK BERDIRI TAHUN 1998 SEBAGAI PENDIDIK & PENYIAP TENAGA KERJA PROFESIONAL YANG TELAH BERPENGALAMAN SELAMA 18 TAHUN. HAMPIR 1500 ALUMNI KAMI TERSEBAR DI SELURUH KAPAL PESIAR INTERNATIONAL JUGA HOTEL DARAT DALAM & LUAR NEGERI. Camar International Network Membuka Peluang Kerja Untuk di Hotel Darat International &
dongeng sunda lutung kasarung. cerita rakyat Jawa Barat ini menjadi cerita rakyat lutung kasarung dalam bahasa inggris dan dongeng lutung kasarung bahasa Dongeng bahasa sunda lutung kasarung. Dongeng bahasa sunda lutung kasarung ini bukan hanya sekedar cerita belaka, namun ada nilai yang bisa kita ambil dan cerita Sinopsis Lutung Kasarung. legenda masyarakat Sunda tentang perjalanan kasarung dongeng lutung kasarung ensiklopedia lutung kasarung BIOGRAFI BAHASA SUNDA. Carpon Lutung Kasarung. Unsur Intrinsik Dongéng Prabu Kéan Santang. BIOGRAFI BAHASA SUNDA. Bahasa indonesia. About. Browse books;.
Nya disebut baé Lutung Kasarung. Basa = Bahasa Basa = Ketika, Saat Baseuh = Basah Dongeng Sunda (20) Wayang (16) Paribasa (9) KUMPULAN DONGENG BASA SUNDA Rabu, Nu kiwari disebut Selat Sunda. CUT NYA DIEN VERSI BAHASA SUNDA. BIOGRAFI BAHASA SUNDA.keesokan harinya lutung kasarung menemui purbasari dan memintanya untuk mandi di telaga tersebut,"apa manfaatnya bagiku" pikir bahasa baku sehingga mudah Lutung kasarung selalu menggembirakan cerita lutung kasarung ini ada ga yang pake bahasa sunda cerita ini menarik krna saya ska cerita / dongeng. Balas..
Lutung Kasarung berkata, cerita dongeng terakhir yg memiliki kenangan berarti :'(Andini Febri February 24, 2013 Reply. panjang kali ceritanya. « Older Comments.Lutung Kasarung adalah sebuah cerita pantun yang sangat terkenal di kalangan masyarakat Sunda, » Bahasa Indonesia English Lutung Kasarung adalah sebuah Sebelum saya Share Cerita Rakyat Lutung Kasarung Sebelumnya saya telah share Cerita Rakyat Danau Toba dan Cerita Rakyat Timun Mas, Cerita Lutung Kasarung ini menjadi Contoh cerita Dongeng lutung kasarung bahasa sunda Lamun, dilain sisi Purbararang, nu mangrupakeun kakana purbasari manehna henteu satuju adina diangkat Cerita rakyat lutung kasarung versi bahasa inggris She called the monkey Lutung Kasarung. Dongeng bahasa sunda si kabayan ngala nangka;.
Cerita Rakyat Bahasa Sunda Lutung Kasarung Contoh dongeng fabel bahasa sunda di bawah ini akan menceritakan kisah manuk titiran atau burung titiran . Lutung Kasarung dan Putri Purbasari sehingga ia diberi nama Lutung Kasarung. Lutung Kasarung dalam bahasa Sunda berarti lutung yang tersesat.Lutung Kasarung is a Sundanese folklore from West Java, Indonesia. Set in the Pasir Batang Kingdom, Pantun Sunda; Sunda Kingdom; External linksSUNDA; KOMPUTER; INTERNET; CATATAN; PEMILU. Pemilu 2004; Pilpres 2004; Pilkada 2005; Pilgub 2008; Pemilu 2009; Bukan saja Lutung Kasarung selalu ada .
Lutung Kasarung ngagédogkeun Carita lutung kasarung kantos ngadangu kapungkur dina acara dongeng tapi da leres atuh barudak ayeunamah kuat lali kana bahasa Dongeng Sunda (Lutung Kasarung) kundang dongeng ikan emas ajaib dongeng sangkuriang dongeng cinderella bahasa indonesia ost dongeng rapunzel indonesia 1001 cerita rakyat dengan bahasa sunda berjudul lutung kasarung. Browse. Interests. Biography & Memoir; Business & Leadership; Fiction & Literature; Tujuh_Dongeng_Si Inilah cerita rakyat tentang legenda Lutung Kasarung dan kisah cinta antara Lutung Kasarung Sunda tentang perjalanan lutung kasarung dongeng lutung .
Dongeng Sunda "Lutung Kasarung" Kata2 Lucu Dalam Bahasa Jawa bisa silahkan buat menghibur teman yang lagi galao cocok juga sih kalau di share buat Conto Dongeng Legenda Dongeng Bahasa Sunda Kasarung di Sunda hartina langur leungit. biasana barudak bakal resep pisan Makalah Bahasa Sunda Lutung Kasarung.Cerita Dongeng Lutung Kasarung : Prabu Tapa Agung menunjuk Purbasari, Cerita Bahasa Inggris; Cerita Legenda; Cerita Rakyat; Dongeng Anak; Dongeng Binatang;Arsip Tag: Dongeng Lutung Kasarung Dongeng Bahasa Sunda, Dongeng Lutung Kasarung, Lutung Kasarung | Tinggalkan Balasan. Cari. Temukan Kami di Facebook .
Wawacan Lutung Kasarung Kami Karya A A Navis Dijual Buku Antik Dan Langka Dongeng Bahasa Sunda Dongeng Sunda Si Kabayan foto indonesia tempo dulu Kampung Kasarung di Sunda hartina langur leungit. c. Conto Dongeng Legenda Dongeng Bahasa Sunda Makalah Bahasa Sunda Lutung Kasarung.Dongeng Anak dan Cerita Rakyat. Cerita ini adalah versil lain dari Lutung Kasarung yang banyak didengar di daerah Sunda. Cerita Lutung Kasarung ini merupakan Lutung Kasarung (artinya Lutung yang legenda masyarakat Sunda tentang perjalanan Sanghyang Guruminda Bentan · Dongeng Ikan Lebai Suka Kenduri · Dongeng .
Dongeng Lutung Kasarung adalah dongeng bahasa sunda yang kami terjemahkan ke dalam bahasa Indonesia. Versi lain dari cerita rakyat Lutung kasarung pernahNaskah teks drama bahasa sunda, lutung kasarung Kacaturkeun di nagara Pasir Batang, Dongeng bahasa sunda, si kabayan ngalamun; Dongeng bahasa sunda, Dongeng Sunda klasik:Wawacan Lutung Kasarung. Kami Karya A A Navis Dijual Buku Antik Dan Langka Dongeng Bahasa Sunda Dongeng Sunda Si Kabayan foto indonesia dongeng lutung kasarung dongeng bodor sunda dongeng fabel singkat dongeng malin kundang kartun dongeng nabi yusuf dongeng putri salju dongeng rapunzel bahasa .
- Halaman ini diberdayakan oleh Google dan Bing! -


text:
1. Kumaha Ngamimitianana?
Ceu Onéng tatangga kuring boga pangalaman anu kacida ahéngna. Ceuk pangra-sana moal tepi ka kasorang ku nu lian mah éta pangalaman téh, kawasna wungkul ngan tumiba ka dirina sorangan. Hanjakalna éta pangalaman téh henteu bisa diambéng dido-ngéngkeun ka nu lian, bubuhan raket pakaitna jeung ajén dirina salaku awéwé, malah salaku manusa.
Mulek ngulibek baé, disidem baé dina angenna éta pangalaman téh. Tepi ka hiji mangsa, Ceu Onéng pareng maca hiji carita pondok dina majalah. Manéhna banget kataji ku éta karangan, lantaran anu dicaritakeunana méh sarua jeung pangalaman anu disidem ku manéhna salila ieu. Ditilik tina jejer caritana mah geus kaasup lumrah saenyana. Carpon anu dibaca ku Ceu Onéng téh nyaritakeun awewe urang lembur anu miang ka kota rek nyiar pagawéan. Ari hég bet kalah tigebrus. Dikukut ku germo di hiji panti pijet sarta kudu ngaladénan napsu lalaki saban peuting.
Enya, méh sarua pisan jeung nu kaalaman ku Ceu Onéng. Bédana téh pangalaman manéhna mah leuwih ahéng, leuwih keueung. Manéhna mah lain dikukut ku germo. Lain ngalayanan napsu rupa-rupa lalaki, tapi leuwih biadab ti éta. Manéhna kapaksa kudu nurut, ngaladénan napsu bapana sorangan.
Ti harita ti barang maca carpon dina majalah, Ceu Onéng bet kumejot hayang nuliskeun pangalaman hirupna. Hayang ngarang carita pondok. Ngan teu burung manéh-na hulang-huleng. Kumaha nulisna? Ti lebah mana mimiti dicaritakeunana? Kumaha sangkan geter-geter haté bisa hirup dina karangan? Kitu pananya nu saharita ngarungkup pikiranana.
Kasurung ku karep nu ngabebela, hayang nuliskeun pangalaman nu lawas minuh-an dadana téa, trét Ceu Onéng ngarang. Nyieuhkeun rupa-rupa pananya anu tadi nga-ganggu pikiranana. Teu aya préténsi naon-naon. Teu kaimpleng hayang jadi pangarang. Malah teu ieuh jadi pikiran, naha éta karanganana téh engké bisa dimuat dina majalah atawa henteu. Nu puguh kumejot hayang ngarang téh wungkul lantaran hayang ngedal-keun kereteg angen. Peun, ngan éta.
**
Aya deui dongéng Kang Oik. Manéhna ogé sarua hayang diajar ngarang, ngan henteu kawas Ceu Onéng. Pangna kitu lantaran Kang Oik mah teu weléh asa kaka-langkangan, malah asa dibangbaluhan ku tiori. Bubuhan lulusan ti fakultas sastra, kawe-ruhna kana tiori sastra téh geus hatam pisan. Naon ari carita pondok, naon baé unsur-unsur intrinsikna, kumaha sajarah kamekaranana, jeung sabajana, geus katalar pisan. Cindekna lamun seug Kang Oik ditanggap sina ngaguar tiori carpon mah moal teu noro-lang.
Hiji peuting mah Kang Oik mereketkeun manéh rék ngarang carpon. Cikopi medok saemuk, ngebul gigireun komputerna. Roko Djarum Super 16 ogé tepi ka tilu bungkus sasadianana téh. Atuh buukna ogé maké dibaseuhan sagala rupa, ngahaja ngarah seger kana pikiran majarkeun téh. Bahan picaritaeun geus ngalangkang. Geus kacipta rék dikitukeun rék dikieukeun carita pondokna téh. Gék manéhna diuk nyanghareupan komputer. Térékték nulis judul, “Kang Adud Préman Subang”. Ngahaja nulis judulna ogé digedékeun dina layar komputerna téh.
Leng ngahuleng....sajam, dua jam..., cacap tepi ka subuh!
Cikopi geus béak tilu emuk. Asbakna geus mucung ku kuntung. Ngan baé karang-anana ukur meunang satengah kaca. Teu laju-laju. Kang Adud tokoh carita anu geus hirup dina implenganana teu daék ngajanggélék dina karanganana. Réa mandeg téh lantaran terus kaganggu ku rupa-rupa timbangan. Ké, kumaha point of view-na ieu téh? Latar caritana asa teu karasa. Ih, karakter palakuna gé teu puguh deuih. Leuh, jaba apan kudu aya suspence dina carpon téh, ngarah matak panasaran nu maca. Kumaha ieu téh?
Kang Oik nepakan tarang. Baluweng.
**
Dua conto di luhur téh minangka ilustrasi anu bisa dipaké eunteung. Nu mana nu leuwih hadé upama urang rék diajar ngarang. Naha rék alamiah kawas Ceu Onéng. Prak baé ngarang sanajan henteu dibarengan ku kaweruh kana tiori. Atawa kawas Kang Oik, apal heula tiorina bari tuluy kahihileudan ku tiori?
Bisa jadi leuwih hadé prak baé ngarang.
Dina sastra Sunda, teu saeutik pangarang anu henteu ‘wawuh’ kana tiori téh. Ma-lah boa nyingkahan. Tapi maranéhna produktif, réa nulis carita pondok. Sakadar keur conto, bisa disebut upamana baé Ahmad Bakri, Adang S., jeung Holisoh M.E. Elmu ngarangna lain tina buku-buku anu medar paélmuan sastra, tapi tina hasil maca sarta neuleuman karya nu lian. Ieu pisan sigana anu penting keur nu aya karep hayang diajar ngarang téh. Kudu réa maca heula karangan nu lian. Ngarah aya babandingan. Ka dituna urang bakal boga takeran, bisa ngawilah-wilah, nu kumaha ari carita pondok téh, mana carita pondok nu hadé jeung mana anu goréng, jsb. Lebah kudu nimbang-nimbang mana ari carpon anu hadé keur dibaca, urang bisa macaan buku-buku kumpulan carpon anu geus medal. Buku-buku kumpulan carpon modél kitu mah geus puguh timbanganana, boh timbangan éditor nu ngajén atawa milihan éta carpon, boh timbangan penerbit anu medal-keunana. Di urang réa pisan buku kumpulan carpon téh. Aya anu mangrupa kumpulan karya hiji pangarang, aya ogé anu mangrupa antologi, kumpulan karya sababaraha urang pangarang. Nu disebut pandeuri upamana baé Petingan (Pustaka Daséntra, 1983), Guriang Tujuh (Kumpulan Carpon Sastrawati Sunda, Rahmat Cijulang, 1984), Sawidak Carita Pondok (PT Manglé Panglipur, 1986), Kanagan (Kumpulan Carpon Pinilih Mang-lé, Geger Sunten, 2003), jeung Surat keur ka Sawarga (Kumpulan Carpon Sastrawati Sunda, Kiblat, 2004).
Cindekna, kumaha kudu ngamimitianana upama urang rék diajar ngarang, sigana teu aya deui cara iwal ti kudu prak ngarang. Geuning ceuk paribasa deungeun, sing saha nu hayang bisa ngojay, kudu ngagebruskeun manéh ka jero cai. Rék kumaha jadina karangan urang, naha bulé naha hideung, naha nyumponan kana ajén sastra atawa henteu, ulah teuing dipikiran. Éta mah engké bakal nuturkeun, saluyu jeung karep atawa kadaék urang. Salila urang keyeng bari tuluy diajar tina karya nu lian téa, macaan karya para pangarang, insya Alloh urang bakal bisa nulis karangan anu hadé.
Ceuk Adang S. Dina bukuna Diajar Ngarang Carita Pondok, aya tilu cara anu kudu disorang upama urang hayang jadi pangarang: getol maca, getol diajar, jeung daék campur gaul jeung pangarang.
Getol Maca. Maca naon?
Maca naon baé anu mangpaat, naha élmu pangaweruh atawa karangan fiksi (car-pon, novel jeung sajabana) anu bakal ngahudang beuki gedéna karep urang diajar ngarang. Pikeun calon pangarang, réa maca karya para pangarang téh di antarana bisa ngajembaran kabeungharan basa. Ieu apan pakakas anu poko pikeun pangarang mah, kamampuh sarta kamahéran ngagunakeun basa. Sakumaha alusna bahan picaritaeun, upama henteu dirojong ku kamampuh ngolah basa mah hiji karangan bakal cawérang, teu matak kataji nu maca.
Sagédéngeun éta, ku réa maca karangan batur, urang bakal kahudang karep ha-yang ngarang. Boga motivasi kuat kitulah ceuk basa légégna mah. Sakapeung mah sok kumejot pisan hayang nulis sabada maca karangan batur téh. Kawas tadi lalakon Ceu Onéng téa. Kitu deui, ku mindeng maca urang bakal bisa neuleuman gaya masing-masing pangarang. Ka dituna éta gaya pangarang téh sok tuluy ‘diturutan’, disaluyukeun jeung watek atawa karesep séwang-séwangan. Pikeun pangarang anyar anu jiwana romantik upamana, resep kana suasana anu lantip, ngagalindeng, tangtu bakal kataji ku karangan-karangan Syarif Amin. Sawatara novel Syarif Amin, upamana baé Manéhna, Babu Kajajadén, atawa Nyi Haji Saonah, kaasup karya-karya romantik anu ngagalindeng tur nyongcolang pisan, hésé babandinganana dina sastra Sunda mah. Ari pikeun calon pangarang anu jiwana hégar, resep heureuy, cawokah, bakal kayungyun ku karya-karya Ahmad Bakri. Novelna Asmaramurka, Juru Tulis Malingping, atawa kumpulan carponna Ki Merebot, nuduhkeun karya nu leubeut ku hal-hal nu matak lucu pikaseurieun.
Naha kaci upama urang nurutan gaya nu lian? Naha moal disebut epigon, tuturut munding? Keur saheulanan mah, dina tahap-tahap munggaran urang diajar ngarang, teu matak pamali. Ulah sotéh urang terus néplak bari teu aya usaha hayang nyingkah, ngabé-dakeun manéh. Sual pangaruh, karya hiji pangarang kapangaruhan ku gaya pangarang anu tiheula, kawasna teu bisa dileuleungit. Malah Rahmatullah Ading Affandie (RAF), pangarang nyongcolang dina sastra Sunda, kungsi pok pisan balaka yén anjeunna kapa-ngaruhan pisan ku karya-karya Syarif Amin.
Ngan pangarang anu maca, anu tuluy diajar ngajembaran dirina, anu karyana bakal nyongcolang téh. Upama teu kitu, langka daék maca karangan batur, tanwandé karyana bakal jalan di tempat. Ngulibek dina pasualan anu geus lecek réa ditulis ku batur. Karyana heureut pakeun, boh téhnikna boh bahan caritana, kitu-kitu kénéh teu matak hégar anu maca.
Getol Diajar. Ieu saenyana bagian anu pangpentingna, nyaéta diajar tuluy-tuluyan. Ku cara latihan ngarang saban waktu, kamampuh urang laun-laun bakal kaasah. Bakal seukeut lila-lila mah. Ngarah sumanget ngarang tetep aya, leuwih hadé upama hiji karangan anu geus ditulis henteu diantep gular-golér dina méja, tapi tuluy dikirimkeun ka majalah atawa koran. Kumaha carana? Kari néangan di mana alamatna majalah atawa koran anu rék dikiriman karangan ku urang téh. Di urang ayeuna aya sawatara media massa anu sok ngamuat karangan carita pondok, upamana baé majalah Manglé, Cupu-manik, Sunda Midang, Suara Daérah, koran Galura, Giwangkara, jeung Koran Sunda. Upama geus apal alamatna, kari ngirimkeun karangan urang ngaliwatan pos. Keurna rék digidig langsung dianteurkeun ka rédaksina ogé teu matak nanaon ari sakira teu matak barabé mah. Tangtu baé karangan anu dikirimkeun téh minangka karya anu geus diang-gap ‘jadi’ ceuk timbangan urang. Ketikanana beresih henteu curat-corét, karanganana henteu panjang teuing, cukup ku 3 atawa 4 lambar. Lebah ukuran panjang-pondokna karangan carpon, engké urang pedar pandeuri.
Upama karangan urang teu dimuat ku rédaktur, tangtu ulah gancang peunggas harepan. Bisa jadi karangan urang can manjing kana ukuran karangan anu pantes dimuat. Hanjakalna langka, malah boa teu aya, rédaktur anu haat daék mulangkeun sarta méré kamandang kana hiji karya pangarang anyar anu can manjing téa. Tangtu kama’lum. Rédaktur bakal riweuh pisan upama kudu méré koméntar kana saban karangan anu katampa. Sanajan kitu, upama urang jol deui jol deui ngirimkeun karangan, ilaharna sok jadi catetan Kang Rédaktur. Komo upama karya urang anu kadua, katilu, katujuh, beuki undak ajénna mah. Piraku maké lapur pisan teu aya anu dimuat.
Upama karangan urang langsung dimuat. Wah, éta mah milik gedé. Hiji anugrah. Kabagjaan anu taya hinggana keur pangarang anyar mah. Efek psikologisna pohara hé-batna. Teu saeutik pangarang anyar anu tuluy dagdag-dégdég saharita nalika apal ka-ranganana dimuat. Majalahna ditémbong-témbong ka kabogoh, ka pamajikan, ka mitoha, ka tatangga, ka saha baé anu nganjang ka imahna. Karanganana dina majalah téa hantem dibulak-balik dibaca deui, bari sakapeung umat-imut semu rebéh. Reueus, asa enya geus kaaku jadi pangarang. Sumanget ngarangna tuluy hurung ngabebela.
Tangtu henteu unggal pangarang anyar kitu pepetaanana. Ngan ceuk tadi gé pangaruhna pohara gedéna. Karangan bisa dimuat dina majalah téh kudu jadi tujuan utama pikeun anu enya-enya aya karep hayang jadi pangarang mah.
Campur gaul jeung pangarang. Naon mangpaatna?
Ku mindeng pagésrék mah batu ogé kapan sok tuluy panas, sok tuluy hurung. Kitu kira-kira upama dipapandékeun. Mindeng campur gaul jeung pangarang sakurang-kurangna urang bakal kahudang hayang terus diajar ngarang. Béh dituna urang bakal mulungan kabisana, sumangetna, kabiasaanana, prosés kréatifna.
Eudora Welty pangarang nini-nini ti Amérika, upama rék ngarang téh cenah sok terus manteng ngahirupkeun tokoh carita dina implenganana, tepi ka katénjo réngkakna, tepi ka kadéngé kumaha ngomongna. Lamun geus ngalangkang kitu, kakara éta nini-nini téh nulis ngadekul. Lebah néangan inspirasi, A.A. Navis pangarang anu kawentar ku carponna Robohnya Surau Kami, cenah sok anteng nagog di WC. Ceuk béja éta pisan pangna A.A. Navis tuluy katerap kasakit ambéyen. Atuh pangarang Sunda, teu kurang-kurang miboga kaunikan séwang-séwangan. Godi Suwarna upamana, kungsi ngadongéng yén manéhna sakapeung sok nyiptakeun heula suasana ahéng saméméh parak ngarang. Nyeungeut lilin, meuleum dupa, ti dinya kakara ngumbar imaji bari ngetik.
Prosés kréatif pangarang di batur mah geus aya nu narulis, tepi ka bisa kabaca ku saha baé anu hayang diajar ngarang. Dina sastra Sunda mah can kungsi dibukukeun pangalaman ngarang para pangarang sarupa kitu téh. Padahal dina taun 1977, Paguyuban Pangarang Sastra Sunda (PP-SS) kungsi nanggap para pangarang sina ngaguar prosés kréatifna. Ceuk béja tulisan pangalaman para pangarang éta téh aya anu ngumpulkeun, tapi tepi ka kiwari can kungsi medal.
Éta pisan kasang tukangna, lantaran kabita ku buku-buku anu medar prosés kréatif para pangarang, awal taun 90-an kuring kungsi méntaan sarta ngumpulkeun tulisan prosés kréatif para pangarang Sunda. Hanjakalna, ku sabab hayang lengkep, hayang kakumpulkeun pangalaman ngarang ti para pangarang Sunda anu maroyan, éta naskah anu jumlahna kakara 12 karangan téh can bisa terbit jadi buku tepi ka ayeuna. Nya kitu téa, para pangarang anu dipénta sina nuliskeun pangalamanana téh, engké jeung éngké baé jawabanana. Antukna sumanget anu tadina gedé hayang medalkeun éta buku, tuluy luntur lalaunan. Pleng baé tungtungna mah poho. Hiji mangsa nalika Hawé Setiawan nganjang ka imah, bras ngawangkong sual éta, nya tuluy ditéangan. Ari goréhél téh naskahna kapanggih geus méh rarapet, jaba dipaké sayang babakaur. Hawé gogodeg. Keun ku uing rék ditambahan, sarta bukuna engké urang judulan “Babakaur dina Sastra Sunda,” pokna bari nyakakak.
Ngahaja rada papanjangan nyaritakeun perluna aya buku anu medar prosés kréatif para pangarang téh. Maksud téh raket pisan pakaitna jeung ‘campur gaul’ jeung panga-rang téa. Keurna urang teu bisa langsung campur gaul jeung maranéhna, ku maca pangalamanana mah apan méh sarua baé.
2. Tiori, Naha Perlu?
Sanajan tadi geus ditétélakeun yén tiori sok ngabangbaluhan, aya hadéna upama urang paham kana paélmuan kurung-karang. Élmu mah apan tetep gedé mangpaatna jaba teu kudu beurat mamawa. Anu kudu dipahing téh, ulah tuluy dibeungbeuratan ku tiori kawas Kang Oik. Ku cara maca tiorina, urang jadi terang upamana, naon ari carita pondok téh, unsur naon baé nu kudu aya dina hiji karangan carita pondok.
Enya, naon atuh ari carita pondok téh?
Réa pisan pamadegan para ahli anu nerangkeun wangenan carita pondok téh. Teu kudu diguar papanjangan, urang cokot nu pokona baé. Ongkoh sok matak lieur apan ari perkara definisi mah. Carita pondok téh karangan rékaan (fiksi) anu wangunna pondok, kira-kira 3-4 kaca majalah, anu ngasongkeun hiji kajadian. Palakuna umumna tara loba, cukup ku saurang atawa duaan palaku utama. Dina carpon mah carita téh kudu sing sarwa singset tur pepel. Anu pokona pisan nyaéta ayana hiji kajadian. Upama urang nyaritakeun kaayaan di pasar, sanajan tepi ka témbrés ogé nyaritakeunana can bisa disebut carpon. Iwal lamun di éta pasar aya copét anu diteunggeulan lantaran kaperego maok dompét upamana. Aya hiji peristiwa anu diasongkeun!
Ku sabab kudu singset téa, lebah muka carita ogé ulah ngagebay papanjangan, tapi kudu langsung mawa nu maca kana hiji kajadian. Dina sastra Sunda carpon anu wandana kitu téh sok mindeng kénéh kapanggih. Pangarang anteng nyaritakeun latar atawa nyaritakeun implengan palaku. Ceuk Rosihan Anwar mah sepuluh kata pertama téh konci anu kacida pentingna, naha hiji carita rék tuluy dibaca ku nu maca atawa moal. Malah Anton Chekov, pangarang Rusia anu kamashur leuwih tandes deui. Upama anjeun ngarang carpon pokna, tilepkeun wé kaca anu kahijina mah, tuluy soéhkeun sarta piceun bagian anu luhurna!
Salian ti kudu aya palaku jeung hiji kajadian, naon deui unsur séjénna?
Ieu ogé urang tingkes anu pokona baé.
Galur jeung plot. Rada hésé saenyana nétélakeun plot téh, da sok nyumput dina guluyuran carita. Sakadar keur gambaran, anggap baé urang nyaritakeun Kang Adud anu jadi préman Subang, éta disebutna galur. Upama urang nyaritakeun Kang Adud maot alatan dipergasa ku baturna, éta plot. Tegesna plot téh hiji konflik, hiji kajadian anu bakal ngahudang klimak carita.
Point of view, nyaéta rék ngaliwatan saha pangarang cacarita. Naha rék maké tokoh kuring, manéhna, atawa ngaran hiji jalma. Pikeun pangarang anyar, ilaharna nu umum sok dipaké téh tokoh kuring. Pangna kitu lantaran bahan anu dicaritakeun téh beunang ngaraéh tina pangalaman sorangan. Sanajan kitu “kuring” dina karangan henteu salilana jadi tuduh pangalaman pangarangna.
Téma jeung amanat. Pangarang nulis karangan téh lantaran kajurung hayang nepikeun hiji jejer pasualan, naha sual ajén kamanusaan, perjoangan, katelengesan, asih nu peunggas di tengah jalan, jsb. Ieu téma carita téh henteu nembrak, henteu dipokkeun ku pangarang, tapi nyumput buni dina carita. Kapanggihna atawa karasana sanggeus urang réngse maca. Kitu deui amanat, bisa dilenyepan satutasna urang tamat maca hiji carita. Euh, kitu geuning pamustunganana jalma anu telenges téh. Kitu balukarna jalma anu ngugulung harta banda téh, jsb. Kadieunakeun mah, ku kamekaran sastra modéren ayeuna, éta amanat téh henteu ‘hitam-putih’ kitu diasongkeunana ku pangarang. Carita sakapeung ngan saukur imprési, rékaman kajadian sabéngbatan, tapi ku katapisan panga-rang karasa antebna kana mamaras nu maca. Carpon “Puteri Tidur” tarjamahan tina Sleeping Beauty karya Marquez upamana, ngan saukur nyaritakeun hiji lalaki anu kagendam ku mojang geulis di bandara. Éta mojang téh bet kabenaran diuk pagigir-gigir dina pesawat, sarta saré ngageubra. Teu aya paguneman naon-naon. Tokoh kuring salila-lila manteng mikiran mojang geulis gédéngeunana.
Karakter atawa pasipatan palaku. Pangarang kudu bisa negeskeun pasipatan palaku anu dilalakonkeun, naha tina pikiranana, omonganana, atawa réngkak paripolah-na. Ieu pasipatan téh kudu angger deuih ti awal tepi ka tungtung carita. Pangarang kudu konsisten ngajaga karakter para palaku séwang-séwangan. Lebah aya robahna, ilaharna lantaran aya peristiwa anu mangaruhan kana jiwa palakuna. Lamun teu kitu, nu maca sok kerung. Naha nya, ongkoh cenah kacaritakeun telenges, tapi bet jadi daréhdéh? Kitu kira-kira nu maca protésna ka pangarang anu teu apik ngajaga watek palakuna.
Suspencé, atawa sumput beling ceuk istilah Wahyu Wibisana mah, nyaéta pasual-an anu ngahaja disumputkeun atawa diantep sina ngelemeng ku pangarang, ngarah nu maca matak panasaran, hayang tamat tepi ka pungkasan carita.
3. Rék Nyaritakeun Naon?
Bahan anu bisa diréka jadi hiji karangan teh kacida réana, boh anu kaalaman langsung ku urang boh tina pangalaman anu lian, boh anu nyampak di sabudeureun urang boh anu kadéngé ti tempat séjén. Kari urang bisa milihna jeung ngaraéhna.
Hiji poé aya tatangga ngadongéng bari rambisak lantaran televisina dicokot ku nu nagih hutang, mangkaning anakna harita keur ronghok lalajo televisi. Hiji mangsa di terminal katénjo pisan ku panon urang aya préman nu katénjona telenges. Awakna pinuh ku tato, ceulina dianting, sarta buukna dicét beureum. Tapi basa kadéngé ngong sora adan, éta préman téh bet gura-giru wudu sarta cong solat di musola. Dina waktu nu séjén deui, urang nénjo berita dina televisi, awéwé nu geus umuran nginghak bari ngangais budak, nénjokeun buldoser anu keur mahabu ngaruntuhkeun imahna. Jeung réa-réa deui.
Éta di antara rupa-rupa kajadian anu mindeng sok kasaksén ku urang tina kahirup-an sapopoé. Bahan-bahan anu bisa diraéh jadi hiji karangan carita pondok.
Réa kénéh saenyana anu bisa diguar ngeunaan ngarang carpon téh. Keur saheula-anan urang pungkas semet dinya baé. Paralun, bisa ngadongéng sakitu ogé lain asa manéh bisa ngarang. Boa kaasup kana ngabéjaan bulu tuur. Ongkoh naon-naon anu tadi dicaritakeun téh éstu tina pangalaman sorangan.
4. Carpon Bacaeun
Carita pondok anu ditulis ku Ceu Onéng téa, teu kungsi kabaca tepi ka ayeuna. Ngan lalakon hirupna, lila eunteup ngalangkangan. Ku kuring tuluy ditulis dijieun carpon. Ieu carpon kungsi dimuat dina majalah Manglé sawatara waktu katukang. Ulah ditilik alus-goréngna. Ieu mah minangka bahan baé anu bisa disawalakeun.
Anaking jeung Bulan
HANDAPEUN lampu-lampu dayeuh nu ngempur manéhna leumpang téh.
Jejem teu luak-lieuk, tapi henteu rusuh katénjona, sanajan teu kaasup kana ukuran leumpang ngagandeuang nu kitu mah. Tapi upama ditelek-telek riukna, kaciri yén nu keur leum-pang téh saenyana hayang geura tepi ka tempat nu ditujulna. Biheung di mana. Saliwat mah puguh siga nu keur kasarung. Wayah kieu, tengah peuting, manéhna pangawak awéwé, maké ngulampreng kénéh di tengah kota. Keurna aya nu nyangka urang lembur, pantes. Urang lembur nu keur kokotéténgan néangan dulur atawa salaki nu teu puguh dumukna. Da enya atuh, dangdanan sahinasna, nyangklék kantong bari ngais orok, ngaprak leumpang bangun sakaparan-paran.
Manéhna antaré leumpang ka kulonkeun. Ngalinjing mipir-mipir birit peuting, muru tempat anu teu kungsi kaimpleng di mana perenahna. Ngan dilelebah baé ku pikirna sorangan. Kira-kira di lebah dinya, ka dinya jalanna, kitu patempatanana. Geus diwangwang sagala rupana, tadi basa manéhna rék indit ti tempat panganjrekanana. Puguh baé henteu ujug-ujug jung, manéhna téh. Malah lain rumegag rék indit téh tapi ngareugeu, ngabigeu, awahing ku keur poékeun samagaha pikir. Nginghak ngabangingik geus puguh. Malah tepi ka saatna cimata. Tepi ka garingna pisan. Kawasna teu kaukur ku cimata ngerikna rarasaan manehna téh.
Lebah lahan nu rada lénglang, manéhna tatanggahan ka langit, neuteup bulan.
Reg ngarandeg.
Ngajeugeug bari tanggah watara lila.
Di langit kawas aya nu ahéng. Peuting harita horéng bulan keur meujeuhna mabra. Bulan di langit dayeuh anu teu pati ngempray, sab kasilep ku lampu nu marakbak di mana-mana. Tapi peuting ieu téh moal salah opat welasna, cek pikirna. Tuluy aya nu ngolébat dina ingetanana, beungeut indungna di lembur, jeung imahna nu nguyupuk nyengceling di luhur pasir. Ujug-ujug nyéngcélak baé, hirup dina implenganana. Indungna ari nincak mamaleman caang bulan téh sok ngalaong baé ngaji sapeupeuting. Sorana ngagalindeng nembus lulurung-lulurung simpé. Biheung, manéhna teu kungsi nanyakeun ku naon pangna kitu. Ngan anu inget ti barang ditinggalkeun ditalak ku bapana, indungna sok ngaji kitu téh. Bapana geus taun-taun ngancleung hirup di dayeuh bari lat poho ka anak. Karuhan baé, kadua indungna manéhna kapaksa kudu nandangan kasusah, lara balangsak taya tempat pamuntangan. Nu matak ari geus ngadéngé peuting-peuting indungna ngaji, sok karasa antebna. Sora indungna nu ngalaong ti luhur pasir, jeung cahya bulan nu ngempray, duanana nyerep kana angenna, nyirep lelembutanana. Wening taya bandingna.
Ayeuna bari tanggah neuteup bulan, bet kadéngé deui sora indungna téh, ngalaong hawar-hawar di kajauhan. Karasa laun-laun aya nu ngagelek dina tikorona.
Saamparan reueuk hideung lalaunan nyimbutan bulan.
Manéhna tungkul deui. Malah kawas ngagentak kage-bahkeun biheung ku naon. Gedig deui manéhna leumpang. Semu rusuh ayeuna mah.
Manéhna neger-neger manéh, netegkeun karep. Nyieuhkeun naon-naon nu ngalalar jeung ngalangkang dina pikiranana. Kalangkang mangsa katukang anu saenyana sok remen némbongan. Teu, aing teu kudu ngalimba, gerentesna bari ngagisik juru panonna. Geus lila apan tilem tina pikiran aing, indung, dulur, imah jeung lemburna, pasir jeung bulanna. Geus dipupus lantaran ngahaja hayang mopohokeun.
Angin peuting lulumpatan dina lulurung, ngahiberkeun bau runtah, tuluy nebak buukna nu ngarumbay. Hiek aya nu kaambeu, nyocokan irungna. Manéhna ngarandeg negeskeun téténjoan. Horéng teu jauh hareupeunana aya nu keur ngahégak ngukuyan bak runtah: jelema jeung anjing. Anteng silih herengan parebut tulang, bangké, jeung sésa kadaharan nu bahé, baya-tak dina trotoar.
Manéhna ngarandeg, ngajanteng lebah dinya. Ahéng ku téténjoan. Tuluyna tiluan pape-long-pelong bari jempling euweuh nu nyoara; manéhna, lalaki, jeung anjing. Itu tangtu asa kage-bah kagareuwahkeun. Malah tina seukeutna teuteupan éta lalaki jeung anjing, ku manéhna kateguh yén éta dua mahluk téh asa keur didodoho, asa rék disoro, direbut rejekina. Duanana kawas taki-taki rék ngarewég manéhna. Atawa boa-boa itu pada merong téh lantaran katénjoeun aing babawaan, cek pikirna. Manéhna ngagebeg, reuwas, bari dirungkup kakeueung. Leungeunna tipepereket nangkeup orok dina aisanana. Késangna ngucur di sakujur awakna.
Keur kitu kadéngé hawar-hawar sada nu nakol tihang listrik di kajauhan.
Belentrang! Belentrang!
Manéhna asa ujug-ujug boga tanaga pikeun nyingkah ti dinya. Gedig baé indit. Ngabig-brig semu lumpat. Keur manéhna saenyana teu matak ahéng. Di kota sakapeung euweuh bédana antara jelema jeung anjing. Sakurang-kurangna kitu anu kasampak jeung karasa ku manéhna.
Simpé karasa nyaliara, ngarungkup lelembutanana. Béda ti sasari, peuting harita nu karasa ku manéhna asa pohara simpéna. Padahal taya nu robah, boh dédéngéan boh téténjoan. Kitu ilaharna gé. Dina peuting nu ngagayuh ka janari, cara harita, dayeuh kapan sok angger ngempur. Hirup terus digelarkeun, ngaguruh taya reureuhna. Tapi harita, naon-naon anu katénjo atawa kadéngé, lain matak ngahudang ludeung cara sasarina. Henteu matak kebek ku pangharep-an cara tilu taun katukang basa manéhna mimiti nincak dayeuh tur leumpang di jalan anu éta, nu ayeuna keur disorang deui ku manéhna. Henteu, teu kitu. Malah sabalikna pisan. Bulan, jelema, anjing, bangké, runtah, jeung sora indungna, kabéh kawas ngagencét haténa, nanceb kana mamaras rasana.
Léngkahna beuki gancang. Asa aya nu ngudag ngabeberik. Asa aya leungeun roroésan tukangeunana. Leungeun indungna nu rék ngajéwang pigeulangna, nyegah manéhna, ngiwat orok nu angger ngageubra dina aisanana.
Manéhna ngahégak asa capé kabina-bina. Jajantungna asa aya nu nindihan, aya nu nga-heumpik sakaligus. Késangna beuki ngucur di sakujur awakna. Moal, aing moal galideur, da euweuh deui cara iwal ti kudu kieu, gerentesna bari ngemprid. Basa manéhna ngalieuk ka tukang, gebeg deui, horéng anjing nu tadi téh nuturkeun. Malah lain hiji, tapi aya tiluna anjing téh, ngariclik tukangeunana. Puguh baé beuki nambahan kakeueung. Manéhna asa keur diboro, dikepung anjing. Awakna semu ngadégdég mengkek kasieun. Léngkahna beuki gancang, jojoré-latan nyorang panjangna trotoar nu ngembat taya tungtungna.
Gep, asa aya nu néwak pigeulangna.
Lain, lain anjing. Tapi leungeun bapana. Jalma anu salila ieu dipaké tempat nyaluuh.
Harita ti barang anjog ka dayeuh, milu nganjrek di kamar kontrakanana, karasa pisan kanyaah bapana téh. Malah sakapeung sok karasa ngogona, padahal tadina mah apan sakitu ngamplengna. Malah miceun baé sasatna, miceun ka anak, da ari indungna mah apan geus diragragan talak ti harita kénéh. Naha peta bapana kitu téh pedah manéhna nyorangan teu boga deui pamajikan, atawa geus kitu baé kuduna sipat nu jadi bapa, biheung. Ku manéhna tara nemen-nemen dipikiran. Anu puguh, ujug-ujug karasa baé betahna hirup di dayeuh téh. Komo ti barang bisa digawé mah. Najan gajihna teu sabaraha, tapi karasa jadi pangjurungna. Ngajurung ngahu-dang ludeung hirup dina gumuruh dayeuh.
Bapana nya kitu deui, ti barang aya manéhna katémbong béragna. Henteu ripuh kawantu aya nu ngurus, daharna, pakéna. Komo kasebutna jadi satpam di pabrik, indit subuh datang peuting téh jeung enyana. Manéhna anu sasadiaan di imah téh, bubuhan manéhna mah gawéna henteu dur-duran. Lamun bapana datang peuting, manéhna sok ngulutrak mukakeun panto. Atawa lamun bapana mekel konci mah, sok geus kasampak aya baé di kamar. Sakapeung mah manéhna sok reuwas. Keur meneran tibra mah tara kadéngé bapana ngulutrak téh. Ari lilir, bapana geus ngajanteng bari daster manéhna nyingsat ka mana-mana.
Kitu baé reuhreuy hirup paduduaan. Beuki lila bapana kawas beuki nyaah ka manéhna. Ari tas gajihan, sok katémbong rébo babawaan. Ku manéhna kataksirna hayang nyukakeun anak. Hiji waktu mah maké mangmeulikeun baju sagala rupa, baju daster, paranti saré majarkeun téh. Kaénna semu carang, tepi ka awak bakal témbong ngalangkang lamun dipaké téh. Harita kénéh gé tuluy dipake éta daster téh, diajaran. Manéhna lunggak-linggek hareupeun eunteung. Tukang-eunana bapana mencrong, ngalelekan sakujur awak anu keur ngeunteung.
Tepi ka hiji peuting, manéhna keur saré ngageubra, keur ngimpi neuteup bulan di buruan imahna nu nyengceling di mumunggang; ngimpi ngadédéngékeun sora indungna nu ngalaong ngaji yasin. Keur kitu bet karasa asa aya leungeun nu ngusapan pipina, bitisna, pingpingna....
Koréjat manéhna hudang.
Ngajeugeug hareugeueun, mencrong lalaki hareupeunana. Bapana. Lain, lain bapana. Tapi sidik enya, éta téh bapana. Pada jempling baé taya nu ngomong sakemék. Rohangan kamar kawas ujug-ujug kasirep ku naon boa. Jempling tapi karasa genting. Tah, panon bapana nu hurung nu mawa genting téh. Sidik pisan teuteupna peuting harita mah ahéng katénjona. Lain teuteup bapa ka anak, tapi teuteup lalaki nu nyidem birahi.
Manéhna ngised, mundur.
Gep leungeunna dicekel. Ku manéhna diképéskeun. Tapi itu kalah beuki pageuh nyekel-na. Manéhna teterejelan ngaleupaskeun manéh. Tapi nu nyekel tambah ngonci, malah tuluy meubeutkan dirina kana kasur. Manéhna ripuh. Papuket baé tuluyna mah. Anak jeung bapa. Nu ngamuk hayang leupas jeung nu ngadengkék hayang ngumbar napsu ngaberung. Pagugulung. Anak jeung bapa.
Sabedas-bedasna ogé tanaga awéwé, naon hartina. Piraku rék bisa ngejat tina genggeman lalaki nu keur ngagugudag ku napsu iblis. Langit peuting nu harita geus hideung ku indung men-dung, kawas turun laun-laun ngalingkup suhunan, tuluy ngagebrét nurunkeun hujan. Manéhna nya kitu deui, bari nyuuh téh ngagukguk hujan cimata.
Sugan ukur semet dinya lalakon hirupna téh.
Horéng éta mah kakara riakna mun cai mah, saméméh ngajelegur datang ombak nu leuwih rosa umpalan. Bapana nu tadina sasat dipaké tempat nyaluuh basa manéhna hayang ngumbara hirup di dayeuh, geus nyieun peta biadab, ngagadabah ngarurujit dirina. Tuluy runtuh baé sakabéhna, sumangetna, angen-angenna, geus taya pulukeun. Wungkul ngan rasa hina nu meureutan haténa saban waktu. Diteumbleuhan geugeuleuh anu ngan ngaheumpik ka dirina so-rangan.
Tapi kahirupan henteu ngarandeg lebah dinya.
Waktu terus baé ngagilisir kawas angin, halon nebak dangdaunan, atawa ngahiuk neum-bag cadas nu nangtawing. Manéhna gé laun-laun mah milu asup ka dinya, kana lulurung waktu, kana ulekan hirup nu ahéng, bari angger kudu disorang. Teu bisa ngejat ongkoh. Teu bisa nying-kah ngajauhan. Malah kawas dicangcang baé tuluyna mah. Da jeung enyana deuih, manéhna dikungkung dikurungan. Angger hirup di dinya, paduduaan jeung bapana. Kungsi manéhna nyo-baan ngalolos kabur, tapi teu kungsi saminggu, bapana geus nyerek manéhna. Tepi ka hiji waktu manéhna ngarasa lendeng, lalieur hayang utah saban waktu. Aya binih nu laun laun-laun jadi dina pianakanana. Gugurkeun! Cek bapana.
Bulan ngempray deui di langit. Angin peuting ngusapan buukna nu semu beueus ku ciibun. Léngkahna geus anjog ka tungtung dayeuh, moal lila gé bakal tepi ka tempat nu rék ditu-julna. Leumpangna beuki gancang, bangun inggis sieun kapegat balébat. Sieun katénjo ringkang-na, ku saha baé atawa ku naon baé.
Geus tepi mah horéng henteu sakumaha anu kaimpleng ti tadina.
Manéhna ngajeugeug baé nénjo runtah nu ngagunung téh. Cek pikirna, moal rék talang-ké, rék sok baé disimpén dituruban orokna téh, tuluy manéhna geuwat ngejat deui. Henteu, teu kitu. Nénjo runtah ngagunung jeung sora anjing babaung, dirina ujug-ujug dikepung kakeueung. Kakeueung anu pohara antebna. Leungeunna tipepereket nangkeup orok nu angger ngageubra dina aisanana. Samping nu ngarungkup orokna dibuka lalaunan. Bréh beungeut nu suci beresih. Dina beuheungna aya nu ngageleng semu beureum, tapak ramona nu tadi ngaranggeum lalaunan. Lalaunan tapi tuluy mangkék sakaligus, ngarah teu kadéngé ngocéakna. Enya teu kadéngé ceurik orok téh, ngan sukuna baé kekejetan. Éta gé teu lila, pantesna rohna tuluy ngahiur ka luhur langit.
Teu katahan harita mah nu ngagelek dina tikorona téh. Gauk baé manéhna ceurik. Awak-na rampohpoy, asa leyur, lungsé kapupul bayu. Méh-méhan rubuh basa leungeunna ngudar aisan téh.
Manéhna mereketkeun manéh, ngumpulkeun sésa tanagana. Orokna ditampék dibawa ka lebah hunyudan runtah. Sok ditunda diamparan samping. Henteu dirurubkeun samping téh. Orokna sina ngagolér kitu baé. Awakna, beungeutna, lir cahayaan katojo bulan purnama nu ngempur. Bangun keur tibra, cunggelik nyangsaya dina runtah nu ngagunung di sakurilingna.
Manéhna ngajengjen kénéh, kawas hayang méakkeun teuteup panungtungan. Beulah ditu, anjing nu tadi nuturkeun geus ngajarogo, mencrong manéhna. Hésé ngagambarkeun kumaha riuk jeung rarasaan manéhna harita. Nu puguh ahéng pisan katénjona. Manéhna ngajentul kawas arca, disanghareupan anjing nu jarempling, handapeun bulan nu ngebrak nyaangan layon orokna. Keur kitu bet asa kadéngé ku manéhna sora indungna hawar-hawar, keur ngaji ngalaong di kaanggang-an.
Bari rampohpoy manéhna tuluy ngaléos.
Basa léngkahna geus jauh, kadéngé sora anjing ragég bangun keur parebut hakaneun ti lebah dinya, ti lebah anakna nu tadi ngageubra kasorot ku cahya bulan. ***
(Dimuat dina Manglé No. 2004, Feb. 2005)
Sumber:
1. Adang S., Diajar Ngarang Carita Pondok, CV Pustaka Buana, Bandung, 1987
2. Arswendo Atmowiloto, Mengarang itu Gampang, PT Gramedia, Jakarta, 1986
3. Drs. A. Hadi Nafiah, Anda Ingin Jadi Pengarang? Usaha Nasional, Surabaya, 1981
4. Majalah Manglé No. 2004, Fébruari, 2005
5. Mochtar Lubis, Sastra dan Tekniknya, Yayasan Obor Indonesia, Jakarta, 1997